title: Rozhodnutie Rady (SZBP) 2017/2074 z 13. novembra 2017 o reštriktívnych opatreniach vzhľadom na situáciu vo Venezuele

text:
               14.11.2017

               SK

               Úradný vestník Európskej únie

               L 295/60

         ROZHODNUTIE RADY (SZBP) 2017/2074
   z 13. novembra 2017
   o reštriktívnych opatreniach vzhľadom na situáciu vo Venezuele
   RADA EURÓPSKEJ ÚNIE,
   so zreteľom na Zmluvu o Európskej únii, a najmä jej článok 29,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Únia je naďalej hlboko znepokojená pokračujúcim zhoršovaním situácie v oblasti demokracie, právneho štátu a ľudských práv vo Venezuele.

               (2)

               Rada 15. mája 2017 prijala závery, v ktorých vyzýva všetkých venezuelských politických aktérov a inštitúcie, aby konštruktívne spolupracovali na riešení krízy v krajine, pričom majú v plnej miere rešpektovať zásady právneho štátu a ľudské práva, demokratické inštitúcie a oddelenie právomocí. Uviedla tiež, že prepustenie väznených politických oponentov a rešpektovanie ústavných práv predstavujú kľúčové kroky pri budovaní dôvery a pomoci krajine pri znovuzískaní politickej stability.

               (3)

               Únia opakovane vyjadrila plnú podporu úsiliu vo Venezuele o sprostredkovanie naliehavého, konštruktívneho a efektívneho dialógu medzi vládou a parlamentnou väčšinou s cieľom vytvoriť podmienky pre mierové riešenia viacrozmerných výziev, ktorým krajina čelí.

               (4)

               Únia dôrazne nabádala na uľahčenie vonkajšej spolupráce s cieľom riešiť najnaliehavejšie potreby obyvateľstva a je plne odhodlaná pomôcť Venezuele pri hľadaní mierových a demokratických riešení, a to aj podporou regionálneho a medzinárodného úsilia v tomto smere.

               (5)

               Únia 26. júla 2017 vyjadrila znepokojenie nad početnými správami o porušovaní ľudských práv a nadmernom používaní sily a vyzvala venezuelské orgány, aby dodržiavali venezuelskú ústavu (ďalej len „ústava“) a zásady právneho štátu a aby zabezpečili, že základné práva a slobody vrátane práva na pokojné demonštrácie sú zaručené.

               (6)

               Únia 2. augusta 2017 vyjadrila hlboké poľutovanie nad rozhodnutím venezuelských orgánov pokračovať s voľbami do ústavodarného zhromaždenia, čo je rozhodnutie, ktoré trvalo zhoršilo krízu vo Venezuele a mohlo ohroziť iné legitímne inštitúcie stanovené v ústave, ako je národné zhromaždenie. Únia vyzvala všetky strany, aby sa zdržali násilia, a orgány, aby zabezpečili plné rešpektovanie všetkých ľudských práv, a vyjadrila pripravenosť pomáhať vo všetkých otázkach, ktoré by mohli zmierniť každodennú situáciu venezuelského ľudu, ale tiež uviedla, že je pripravená postupne zintenzívniť svoju reakciu v prípade ďalšieho porušovania demokratických zásad a nedodržiavania ústavy.

               (7)

               V tomto kontexte a v súlade s vyhlásením, ktoré Únia prijala 2. augusta 2017, by sa mali uložiť cielené reštriktívne opatrenia voči určitým fyzickým a právnickým osobám, ktoré sú zodpovedné za závažné nedodržiavanie alebo porušovanie ľudských práv alebo potláčanie občianskej spoločnosti a demokratickej opozície, a osobám, subjektom a orgánom, ktorých činnosť, politiky alebo činnosti ohrozujú demokraciu alebo právny štát vo Venezuele, ako aj osobám, subjektom a orgánom, ktoré sú s nimi spojené.

               (8)

               Ďalej vzhľadom na riziko ďalšieho násilia, nadmerného používania sily a nedodržiavania alebo porušovania ľudských práv je vhodné uložiť reštriktívne opatrenia vo forme zbrojného embarga, ako aj osobitné opatrenia zamerané na uloženie obmedzení týkajúcich sa vybavenia, ktoré môže byť použité na vnútornú represiu, a na zabránenie zneužívaniu komunikačných zariadení.

               (9)

               Reštriktívne opatrenia by mali byť postupné, cielené, flexibilné a odvolateľné, bez toho, aby mali vplyv na bežne obyvateľstvo.

               (10)

               Na vykonanie určitých opatrení je potrebná ďalšia činnosť Únie,

         PRIJALA TOTO ROZHODNUTIE:
   KAPITOLA I

      OBMEDZENIA VÝVOZU

   Článok 1
   1.   Zakazuje sa predaj, dodávka, transfer alebo vývoz všetkých druhov výzbroje a súvisiaceho materiálu vrátane zbraní a streliva, vojenských vozidiel a vybavenia, polovojenského vybavenia a súvisiacich náhradných dielov do Venezuely štátnymi príslušníkmi členských štátov alebo z území členských štátov alebo prostredníctvom plavidiel alebo lietadiel registrovaných v členských štátoch, a to bez ohľadu na to, či pochádzajú z ich územia.
   2.   Zakazuje sa:

               a)

               poskytovať technickú pomoc, sprostredkovateľské služby a iné služby súvisiace s vojenskými činnosťami a s poskytovaním, výrobou, údržbou a používaním zbraní a súvisiaceho materiálu všetkých typov vrátane zbraní a streliva, vojenských vozidiel a vybavenia, polovojenského vybavenia a súvisiacich náhradných dielov priamo alebo nepriamo akejkoľvek fyzickej alebo právnickej osobe, subjektu alebo orgánu vo Venezuele alebo na použitie v tejto krajine;

               b)

               poskytovať finančné prostriedky alebo finančnú pomoc v súvislosti s vojenskými činnosťami, najmä granty, pôžičky a poistenie vývozného úveru, ako aj poistenie a zaistenie akéhokoľvek predaja, dodávky, transferu alebo vývozu zbraní a súvisiaceho materiálu, alebo na poskytnutie súvisiacej technickej pomoci, sprostredkovateľských a iných služieb, priamo alebo nepriamo akejkoľvek osobe, subjektu alebo orgánu vo Venezuele alebo na použitie v tejto krajine.

         Článok 2
   Zákaz uvedený v článku 1 sa nevzťahuje na plnenie zmlúv uzavretých pred 13. novembrom 2017 alebo doplnkových zmlúv potrebných na plnenie takýchto zmlúv pod podmienkou ich súladu so spoločnou pozíciou Rady 2008/944/SZBP (1), najmä s kritériami stanovenými v jej článku 2, a pod podmienkou, že fyzické alebo právnické osoby, subjekty alebo orgány usilujúce sa o vykonávanie zmluvy, informovali o zmluve príslušný orgán členského štátu, v ktorom sú usadení, a to do piatich pracovných dní od nadobudnutia účinnosti tohto rozhodnutia.
   Článok 3
   1.   Zakazuje sa predaj, dodávka, transfer alebo vývoz vybavenia, ktoré sa môže použiť na vnútornú represiu do Venezuely štátnymi príslušníkmi členských štátov alebo z území členských štátov alebo prostredníctvom plavidiel alebo lietadiel registrovaných v členských štátoch, a to bez ohľadu na to, či uvedené vybavenie pochádza z ich územia.
   2.   Zakazuje sa:

               a)

               poskytovať technickú pomoc, sprostredkovateľské služby a iné služby súvisiace s vybavením, ktoré sa môže použiť na vnútornú represiu a s poskytovaním, výrobou, údržbou a používaním takéhoto vybavenia priamo alebo nepriamo akejkoľvek fyzickej alebo právnickej osobe, subjektu alebo orgánu vo Venezuele alebo na použitie v tejto krajine;

               b)

               poskytovať finančné prostriedky alebo finančnú pomoc v súvislosti s vybavením, ktoré sa môže použiť na vnútornú represiu, najmä granty, pôžičky a poistenie vývozného úveru, ako aj poistenie a zaistenie akéhokoľvek predaja, dodávky, transferu alebo vývozu takéhoto vybavenia alebo na poskytnutie súvisiacej technickej pomoci, sprostredkovateľských a iných služieb, priamo alebo nepriamo akejkoľvek osobe, subjektu alebo orgánu vo Venezuele alebo na použitie v tejto krajine.

         3.   Únia prijme potrebné opatrenia na určenie príslušných položiek, na ktoré sa má vzťahovať tento článok.
   Článok 4
   1.   Články 1 a 3 sa nevzťahujú na:

               a)

               predaj, dodávku, transfer alebo vývoz nesmrtiaceho vojenského vybavenia alebo vybavenia, ktoré by sa mohlo použiť na vnútornú represiu, určeného výhradne na humanitárne alebo ochranné účely, alebo na programy Organizácie Spojených národov (OSN) a Únie a jej členských štátov alebo regionálnych alebo subregionálnych organizácií na budovanie inštitúcií, alebo materiálu určeného pre operácie OSN a Únie alebo regionálnych alebo subregionálnych organizácií v oblasti krízového riadenia;

               b)

               predaj, dodávku, transfer alebo vývoz odmínovacieho zariadenia a materiálu používaného pri odmínovacích operáciách;

               c)

               údržbu nesmrtiaceho vojenského vybavenia, ktoré môžu použiť príslušníci námorníctva a pobrežnej stráže Venezuely určené výlučne na ochranu hraníc, stabilitu v regióne a zadržanie drog;

               d)

               poskytovanie finančných prostriedkov a finančnej pomoci týkajúcich sa vybavenia alebo materiálu uvedeného v písmenách a), b) a c);

               e)

               poskytovanie technickej pomoci týkajúcej sa vybavenia alebo materiálu uvedeného v písmenách a), b) a c);

         pod podmienkou, že takýto vývoz vopred schválil daný príslušný orgán.
   2.   Články 1 a 3 sa nevzťahujú na ochranné odevy vrátane nepriestrelných viest a vojenských heliem, ktoré do Venezuely výlučne pre svoju osobnú potrebu dočasne vyváža personál OSN, personál Únie alebo jej členských štátov, zástupcovia médií a humanitárni a rozvojoví pracovníci a sprievodný personál.
   Článok 5
   1.   Zakazuje sa predaj, dodávka, transfer alebo vývoz zariadenia, technológie alebo softvéru určených predovšetkým na použitie pri monitorovaní alebo odpočúvaní internetovej a telefonickej komunikácie v rámci mobilných alebo pevných sietí vo Venezuele zo strany venezuelského režimu alebo v jeho mene vrátane poskytovania akéhokoľvek telefonického alebo internetového monitorovania alebo odpočúvacích služieb akéhokoľvek druhu, ako aj poskytovania finančnej a technickej pomoci pri inštalácii, prevádzke alebo aktualizácii takéhoto zariadenia, technológie alebo softvéru zo strany štátnych príslušníkov členských štátov alebo z územia členských štátov.
   2.   Odchylne od odseku 1, členské štáty môžu udeliť povolenie na predaj, dodávku, transfer alebo vývoz zariadenia, technológie alebo softvéru, vrátane poskytovania akéhokoľvek telefonického alebo internetového monitorovania alebo odpočúvacích služieb akéhokoľvek druhu, ako aj súvisiaceho poskytovania finančnej a technickej pomoci, uvedených v odseku 1, ak majú oprávnené dôvody dospieť k záveru, že venezuelská vláda, verejné orgány, podniky alebo agentúry alebo akákoľvek osoba či subjekt konajúce v ich mene alebo na ich pokyn, by nepoužívali zariadenie, technológiu alebo softvér na vnútornú represiu.
   Dotknutý členský štát informuje ostatné členské štáty a Komisiu o každom povolení udelenom podľa tohto odseku do štyroch týždňov od udelenia povolenia.
   3.   Únia prijme opatrenia potrebné na určenie príslušných položiek, na ktoré sa vzťahuje tento článok.
   KAPITOLA II

      OBMEDZENIA VSTUPU

   Článok 6
   1.   Členské štáty prijímajú potrebné opatrenia, aby zabránili vstupu na svoje územia alebo prechodu cez ne:

               a)

               fyzickým osobám, ktoré sú zodpovedné za závažné nedodržiavanie alebo porušovanie ľudských práv alebo represiu občianskej spoločnosti a demokratickej opozície vo Venezuele; alebo

               b)

               fyzickým osobám, ktorých činnosti, politiky alebo aktivity inak oslabujú demokraciu a právny štát vo Venezuele,

         ako sa uvádzajú v prílohe I.
   2.   Odsekom 1 sa členským štátom neukladá povinnosť odmietnuť vstup svojim štátnym príslušníkom na svoje územie.
   3.   Odsekom 1 nie sú dotknuté prípady, keď je členský štát viazaný záväzkom medzinárodného práva, a to:

               a)

               ako hostiteľská krajina medzinárodnej medzivládnej organizácie;

               b)

               ako hostiteľská krajina medzinárodnej konferencie zvolanej OSN alebo pod jej záštitou;

               c)

               podľa mnohostrannej dohody, ktorou sa priznávajú výsady a imunity; alebo

               d)

               na základe Zmluvy o zmierení z roku 1929 (Lateránska dohoda), ktorú uzavrela Svätá stolica (Vatikánsky mestský štát) a Taliansko.

         4.   Odsek 3 sa považuje za uplatniteľný aj v prípadoch, keď je členský štát hostiteľskou krajinou Organizácie pre bezpečnosť a spoluprácu v Európe (OBSE).
   5.   Členský štát náležite informuje Radu o všetkých prípadoch, v ktorých udelí výnimku podľa odseku 3 alebo 4.
   6.   Členské štáty môžu udeliť výnimky z opatrení uložených v odseku 1, ak je cesta odôvodnená na základe naliehavej humanitárnej potreby, alebo na základe účasti na medzivládnych zasadnutiach a zasadnutiach podporovaných Úniou alebo organizovaných členským štátom predsedajúcim OBSE, na ktorých sa vedie politický dialóg, ktorý priamo podporuje demokraciu, ľudské práva a právny štát vo Venezuele.
   7.   Členský štát, ktorý si želá udeliť výnimky uvedené v odseku 6, to písomne oznámi Rade. Výnimka sa považuje za udelenú, pokiaľ jeden alebo viacerí členovia Rady nevznesú písomne námietku do dvoch pracovných dní od doručenia oznámenia o navrhovanej výnimke. V prípade, že jeden alebo viacerí členovia Rady vznesú námietku, môže o udelení navrhovanej výnimky rozhodnúť Rada kvalifikovanou väčšinou.
   8.   Ak členský štát povolí osobám uvedeným na zozname v prílohe I vstup na svoje územie alebo prechod cezeň podľa odsekov 3, 4, 6 a 7, toto povolenie sa obmedzí na účel, na ktorý sa udeľuje, a na osoby, ktorých sa týka.
   KAPITOLA III

      ZMRAZENIE FINANČNÝCH PROSTRIEDKOV A HOSPODÁRSKYCH ZDROJOV

   Článok 7
   1.   Všetky finančné prostriedky a hospodárske zdroje, ktoré patria alebo sú vo vlastníctve, držbe alebo pod kontrolou:

               a)

               fyzických alebo právnických osôb, subjektov alebo orgánov, ktoré sú zodpovedné za závažné nedodržiavanie alebo porušovanie ľudských práv alebo represiu občianskej spoločnosti a demokratickej opozície vo Venezuele;

               b)

               fyzických alebo právnických osôb, subjektov alebo orgánov, ktorých činnosti, politiky alebo aktivity inak oslabujú demokraciu a právny štát vo Venezuele,

         ako sa uvádzajú v prílohe I, sa zmrazujú.
   2.   Zmrazujú sa všetky finančné prostriedky a hospodárske zdroje, ktoré patria fyzickým alebo právnickým osobám, subjektom alebo orgánom spojeným s osobami, subjektami alebo orgánmi uvedeným v odseku 1, ako sa uvádzajú v prílohe II, alebo ktoré tieto fyzické alebo právnické osoby, subjekty alebo orgány vlastnia, majú v držbe alebo kontrolujú.
   3.   Fyzickým alebo právnickým osobám, subjektom alebo orgánom uvedeným v prílohe I alebo II, a ani v ich prospech, sa priamo ani nepriamo nesprístupnia žiadne finančné prostriedky ani hospodárske zdroje.
   4.   Príslušný orgán členského štátu môže povoliť uvoľnenie určitých zmrazených finančných prostriedkov alebo hospodárskych zdrojov alebo sprístupnenie určitých finančných prostriedkov alebo hospodárskych zdrojov za podmienok, ktoré považuje za vhodné, potom ako rozhodne, že dané finančné prostriedky alebo hospodárske zdroje sú:

               a)

               nevyhnutné na uspokojenie základných potrieb fyzických alebo právnických osôb, subjektov alebo orgánov uvedených v prílohe I alebo II a nezaopatrených rodinných príslušníkov takýchto fyzických osôb vrátane platieb za potraviny, nájom alebo hypotéku, lieky a lekárske ošetrenie, úhradu daní, poistného a poplatkov za verejné služby;

               b)

               určené výlučne na úhradu primeraných honorárov a náhradu výdavkov, ktoré vznikli v súvislosti s poskytovaním právnych služieb;

               c)

               určené výlučne na úhradu poplatkov alebo nákladov na služby spojené s bežným vedením alebo správou zmrazených finančných prostriedkov alebo hospodárskych zdrojov;

               d)

               nevyhnutné na mimoriadne výdavky pod podmienkou, že relevantný príslušný orgán oznámil príslušným orgánom ostatných členských štátov a Komisii aspoň dva týždne pred udelením povolenia dôvody, na základe ktorých sa domnieva, že by osobitné povolenie malo byť udelené; alebo

               e)

               určené na úhradu na účet alebo z účtu diplomatickej alebo konzulárnej misie alebo medzinárodnej organizácie, ktorá požíva imunity v súlade s medzinárodným právom, pokiaľ sa takéto platby majú použiť na oficiálne účely diplomatickej alebo konzulárnej misie alebo medzinárodnej organizácie.

         Dotknutý členský štát informuje ostatné členské štáty a Komisiu o každom povolení udelenom podľa tohto odseku.
   5.   Odchylne od odsekov 1 a 2 môžu príslušné orgány členského štátu povoliť uvoľnenie určitých zmrazených finančných prostriedkov alebo hospodárskych zdrojov, ak sú splnené tieto podmienky:

               a)

               finančné prostriedky alebo hospodárske zdroje sú predmetom arbitrážneho rozhodnutia, ktoré bolo vydané pred dátumom zaradenia fyzickej alebo právnickej osoby, subjektu alebo orgánu uvedených v odseku 1 alebo 2 do prílohy I alebo II, alebo súdneho alebo správneho rozhodnutia vydaného v Únii, alebo súdneho rozhodnutia vykonateľného v dotknutom členskom štáte pred uvedeným dátumom alebo po ňom;

               b)

               finančné prostriedky alebo hospodárske zdroje sa použijú výlučne na uspokojenie pohľadávok zabezpečených takýmto rozhodnutím alebo uznaných za platné v takomto rozhodnutí v rámci obmedzení stanovených uplatniteľnými zákonmi a právnymi predpismi, ktorými sú upravené práva osôb s takýmito pohľadávkami;

               c)

               rozhodnutie nie je v prospech fyzickej alebo právnickej osoby, subjektu alebo orgánu, ktoré sú uvedené v prílohe I alebo II; a

               d)

               uznanie rozhodnutia nie je v rozpore s verejným poriadkom v dotknutom členskom štáte.

         Dotknutý členský štát informuje ostatné členské štáty a Komisiu o každom povolení udelenom podľa tohto odseku.
   6.   Odseky 1 a 2 nebráni tomu, aby fyzická alebo právnická osoba, subjekt alebo orgán uvedené v zozname v prílohe I alebo II vykonali platbu splatnú na základe zmluvy alebo dohody, ktorú fyzická alebo právnická osoba, subjekt alebo orgán uvedené v zozname v prílohe I alebo II uzavreli, alebo záväzku, ktorý fyzickej alebo právnickej osobe, subjektu alebo orgánu uvedeným v zozname v prílohe I alebo II vznikol pred dátumom, ku ktorému boli takáto fyzická alebo právnická osoba, subjekt alebo orgán zaradené do zoznamu v prílohe I alebo II, pod podmienkou, že dotknutý členský štát rozhodol, že platba nie je v rozpore s odsekom 3.
   7.   Odsek 3 sa neuplatňuje, keď sa na zmrazené účty pripisujú:

               a)

               úroky alebo iné výnosy z týchto účtov;

               b)

               platby splatné na základe zmlúv, dohôd alebo záväzkov, ktoré sa uzavreli alebo vznikli pred dátumom, ku ktorému sa na tieto účty začali vzťahovať opatrenia stanovené v odsekoch 1, 2 a 3; alebo

               c)

               platby splatné podľa súdneho, správneho alebo arbitrážneho rozhodnutia vydaného v Únii alebo vykonateľné v dotknutom členskom štáte,

         ak sa na takéto úroky, iné výnosy a platby naďalej vzťahujú opatrenia stanovené v odseku 1 alebo 2.
   KAPITOLA IV

      VŠEOBECNÉ A ZÁVEREČNÉ USTANOVENIA

   Článok 8
   1.   Rada jednomyseľne na návrh členského štátu alebo vysokého predstaviteľa Únie pre zahraničné veci a bezpečnostnú politiku vytvorí zoznam uvedený v prílohách I a II a vykoná v ňom zmeny.
   2.   Rada oznámi rozhodnutie uvedené v odseku 1 vrátane dôvodov zaradenia do zoznamu dotknutej fyzickej alebo právnickej osobe, subjektu alebo orgánu buď priamo, ak je ich adresa známa, alebo prostredníctvom uverejnenia oznámenia, a poskytne tak dotknutej osobe, subjektu alebo orgánu možnosť vyjadriť sa.
   3.   Ak sa predložia pripomienky alebo zásadné nové dôkazy, Rada preskúma rozhodnutie uvedené v odseku 1 a dotknutú fyzickú alebo právnickú osobu, subjekt alebo orgán o tom zodpovedajúcim spôsobom informuje.
   Článok 9
   1.   V prílohách I a II sa uvádzajú dôvody, na základe ktorých boli fyzické a právnické osoby, subjekty a orgány uvedené v článku 6 ods. 1 a článku 7 ods. 1 a v článku 7 ods. 2 zaradené do zoznamu.
   2.   V prílohách I a II sa uvádzajú aj dostupné informácie potrebné na identifikáciu dotknutých fyzických alebo právnických osôb, subjektov alebo orgánov. V prípade fyzických osôb môžu tieto informácie zahŕňať mená vrátane prezývok, dátum a miesto narodenia, štátnu príslušnosť, číslo cestovného pasu a preukazu totožnosti, pohlavie, adresu, ak je známa, a funkciu alebo povolanie. V prípade právnických osôb, subjektov alebo orgánov môžu tieto informácie zahŕňať názvy, miesto a dátum registrácie, registračné číslo a miesto vykonávania činnosti.
   Článok 10
   Zakazuje sa vedomá a úmyselná účasť na činnostiach, ktorých cieľom alebo dôsledkom je obchádzanie opatrení stanovených v tomto rozhodnutí.
   Článok 11
   Neuznajú sa žiadne nároky v súvislosti so žiadnou zmluvou alebo transakciou, ktorých plnenie bolo priamo alebo nepriamo, úplne alebo čiastočne, dotknuté opatreniami uloženými podľa tohto rozhodnutia, vrátane nárokov na náhradu škody alebo akýchkoľvek iných nárokov tohto druhu, ako je napríklad nárok na kompenzáciu alebo pohľadávka so zárukou, predovšetkým nárok na predĺženie platnosti alebo vyplatenie dlhopisu, záruky alebo sľubu odškodnenia, najmä finančnej záruky alebo finančného zabezpečenia v akejkoľvek forme, ak ich predložia:

               a)

               označené fyzické alebo právnické osoby, subjekty alebo orgány uvedené v prílohe I alebo II;

               b)

               akákoľvek fyzická alebo právnická osoba, subjekt alebo orgán konajúce prostredníctvom alebo v mene niektorej z osôb, subjektov alebo orgánov uvedených v písmene a).

         Článok 12
   Na dosiahnutie čo najväčšieho účinku opatrení uvedených v tomto rozhodnutí Únia vyzýva tretie štáty, aby prijali reštriktívne opatrenia podobné tým, ktoré sa stanovujú v tomto rozhodnutí.
   Článok 13
   Toto rozhodnutie sa uplatňuje do 14. novembra 2018.
   Toto rozhodnutie podlieha neustálej revízii. Ak Rada dospeje k záveru, že jeho ciele neboli dosiahnuté, podľa potreby sa obnoví alebo zmení.
   Článok 14
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 13. novembra 2017

            Za Radu

            predsedníčka

         F. MOGHERINI

      (1)  Spoločná pozícia Rady 2008/944/SZBP z 8. decembra 2008, ktorou sa vymedzujú spoločné pravidlá upravujúce kontrolu vývozu vojenskej technológie a materiálu (Ú. v. EÚ L 335, 13.12.2008, s. 99).

      PRÍLOHA I
      Zoznam fyzických a právnických osôb, subjektov a orgánov podľa článku 6 ods. 1 a článku 7 ods. 1

      PRÍLOHA II
      Zoznam fyzických a právnických osôb, subjektov a orgánov podľa článku 7 ods. 2


title: Rozhodnutie Rady (EÚ) 2018/14 z 18. decembra 2017 o pozícii, ktorá sa má prijať v mene Európskej únie v Rade pre stabilizáciu a pridruženie EÚ – Albánsko, pokiaľ ide o účasť Albánska ako pozorovateľa na činnosti Agentúry Európskej únie pre základné práva a príslušné podmienky tejto účasti v rámci nariadenia (ES) č. 168/2007

text:
               9.1.2018

               SK

               Úradný vestník Európskej únie

               L 4/9

         ROZHODNUTIE RADY (EÚ) 2018/14
   z 18. decembra 2017
   o pozícii, ktorá sa má prijať v mene Európskej únie v Rade pre stabilizáciu a pridruženie EÚ – Albánsko, pokiaľ ide o účasť Albánska ako pozorovateľa na činnosti Agentúry Európskej únie pre základné práva a príslušné podmienky tejto účasti v rámci nariadenia (ES) č. 168/2007
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 352 v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               Európska rada na svojom zasadnutí v Luxemburgu v decembri 1997 stanovila, že účasť v agentúrach Únie je prostriedkom na urýchlenie predvstupovej stratégie. V záveroch uvedenej Európskej rady sa stanovuje, že „agentúry Únie, na činnosti ktorých sa budú môcť podieľať kandidátske krajiny, sa určia prípad od prípadu“.

               (2)

               V nariadení Rady (ES) č. 168/2007 (1) sa stanovuje, že Agentúra Európskej únie pre základné práva (ďalej len „agentúra“) má byť prístupná účasti kandidátskych krajín ako pozorovateľov.

               (3)

               Albánsko súhlasí so zámermi a cieľmi agentúry a s rozsahom a popisom úloh agentúry,ako sú uvedené v nariadení (ES) č. 168/2007.

               (4)

               Konečným cieľom Albánska je stať sa členom Únie a jeho účasť na činnosti agentúry mu pomôže dosiahnuť uvedený cieľ,

         PRIJALA TOTO ROZHODNUTIE:
   Jediný článok
   Pozícia, ktorá sa má prijať v mene Európskej únie v Rade pre stabilizáciu a pridruženie EÚ – Albánsko, pokiaľ ide o účasť Albánska ako pozorovateľa na činnosti Agentúry Európskej únie pre základné práva a príslušné podmienky tejto účasti v rámci nariadenia (ES) č. 168/2007, je založená na návrhu rozhodnutia Rady pre stabilizáciu a pridruženie EÚ – Albánsko pripojenom k tomuto rozhodnutiu.

      V Bruseli 18. decembra 2017

            Za Radu

            predsedníčka

         K. SIMSON

      (1)  Nariadenie Rady (ES) č. 168/2007 z 15. februára 2007, ktorým sa zriaďuje Agentúra Európskej únie pre základné práva (Ú. v. EÚ L 53, 22.2.2007, s. 1).

      NÁVRH
      ROZHODNUTIE RADY PRE STABILIZÁCIU A PRIDRUŽENIE EÚ – ALBÁNSKO č. …/2016
      z …
      o účasti Albánska ako pozorovateľa na činnosti Agentúry Európskej únie pre základné práva a príslušných podmienkach tejto účasti v rámci nariadenia Rady (ES) č. 168/2007
      RADA PRE STABILIZÁCIU A PRIDRUŽENIE EÚ – ALBÁNSKO,
      so zreteľom na Dohodu o stabilizácii a pridružení medzi Európskymi spoločenstvami a ich členskými štátmi na jednej strane a Albánskou republikou na strane druhej (1),
      so zreteľom na nariadenie Rady (ES) č. 168/2007 z 15. februára 2007, ktorým sa zriaďuje Agentúra Európskej únie pre základné práva (2), a najmä na jeho článok 28,
      keďže:

                  (1)

                  Európska rada na svojom zasadnutí v Luxemburgu v decembri 1997 stanovila, že účasť v agentúrach Únie je prostriedkom na urýchlenie predvstupovej stratégie. V záveroch uvedenej Európskej rady sa stanovuje, že „agentúry Únie, na činnosti ktorých sa budú môcť podieľať kandidátske krajiny, sa určia prípad od prípadu“.

                  (2)

                  Albánsko súhlasí so zámermi a cieľmi Agentúry Európskej únie pre základné práva (ďalej len „agentúra“) a s rozsahom a popisom úloh agentúry, ako sú uvedené v nariadení (ES) č. 168/2007.

                  (3)

                  Je vhodné, aby sa agentúra zaoberala otázkami základných práv v Albánsku v rozsahu pôsobnosti článku 3 ods. 1 nariadenia (ES) č. 168/2007 v miere potrebnej na postupné zosúladenie krajiny s právom Únie.

                  (4)

                  Albánsku by sa preto malo umožniť, aby sa zúčastňovalo na činnosti agentúry ako pozorovateľ a mali by sa stanoviť podmienky takejto účasti vrátane ustanovení o účasti na iniciatívach agentúry, o finančnom príspevku a zamestnancoch.

                  (5)

                  V súlade s článkom 12 ods. 2 písm. a) a článkom 82 ods. 3 písm. a) Podmienok zamestnávania ostatných zamestnancov Európskej únie, stanovených v nariadení Rady (EHS, Euratom, ESUO) č. 259/68 (3), môže riaditeľ agentúry vo výnimočných prípadoch povoliť zamestnanie štátnych príslušníkov Albánska, ktorí požívajú občianske práva v plnom rozsahu.

            PRIJALA TOTO ROZHODNUTIE:
      Článok 1
      Albánsko sa ako kandidátska krajina zúčastňuje na činnosti Agentúry Európskej únie pre základné práva zriadenej nariadením (ES) č. 168/2007 ako pozorovateľ.
      Článok 2
      1.   Agentúra sa môže zaoberať otázkami základných práv v Albánsku v rozsahu pôsobnosti článku 3 ods. 1 nariadenia (ES) č. 168/2007 v miere potrebnej na postupné zosúladenie krajiny s právom Únie.
      2.   Na uvedený účel môže agentúra v Albánsku plniť úlohy stanovené v článkoch 4 a 5 nariadenia (ES) č. 168/2007.
      Článok 3
      Albánsko v súlade s prílohou k tomuto rozhodnutiu finančne prispieva na činnosti agentúry uvedené v článku 4 nariadenia (ES) č. 168/2007.
      Článok 4
      1.   Albánsko vymenuje za pozorovateľa a jeho náhradníka osoby, ktoré spĺňajú kritériá uvedené v článku 12 ods. 1 nariadenia (ES) č. 168/2007. Môžu sa zúčastňovať na práci správnej rady rovnako ako členovia a ich náhradníci, ktorí boli vymenovaní členskými štátmi, avšak bez hlasovacieho práva.
      2.   Albánsko vymenuje jedného štátneho úradníka za národného styčného úradníka podľa článku 8 ods. 1 nariadenia (ES) č. 168/2007.
      3.   Albánsko oznámi Európskej komisii mená, spôsobilosť a kontaktné údaje osôb uvedených v odsekoch 1 a 2 do štyroch mesiacov od nadobudnutia účinnosti tohto rozhodnutia.
      Článok 5
      Údaje poskytované agentúre alebo údaje pochádzajúce od nej sa môžu uverejniť a sprístupnia sa verejnosti, ak sa v Albánsku zabezpečí rovnaká úroveň ochrany dôverných informácií ako v rámci Únie.
      Článok 6
      Agentúra bude mať v Albánsku rovnakú právnu spôsobilosť ako právnické osoby zriadené podľa práva Albánska.
      Článok 7
      S cieľom umožniť agentúre a jej zamestnancom plnenie svojich úloh, Albánsko im poskytne rovnaké výsady a imunity, ako sú uvedené v článkoch 1 až 4, 5, 6, 10 až 13, 15, 17 a 18 Protokolu č. 7 o výsadách a imunitách Európskej únie, ktorý je pripojený k Zmluve o Európskej únie a k Zmluve o fungovaní Európskej únie.
      Článok 8
      Zmluvné strany prijmú všetky všeobecné alebo osobitné opatrenia potrebné na splnenie záväzkov, ktoré im vyplývajú z tohto rozhodnutia, a oznámia ich Rade pre stabilizáciu a pridruženie.
      Článok 9
      Toto rozhodnutie nadobúda účinnosť prvým dňom druhého mesiaca nasledujúceho po jeho prijatí.

         V …

               Za Radu pre stabilizáciu a pridruženie EÚ – Albánsko

               predseda

         (1)  Ú. v. EÚ L 107, 28.4.2009, s. 166.

         (2)  Ú. v. EÚ L 53, 22.2.2007, s. 1.

         (3)  Ú. v. ES L 56, 4.3.1968, s. 1.

      PRÍLOHA
      FINANČNÝ PRÍSPEVOK ALBÁNSKA NA AGENTÚRU EURÓPSKEJ ÚNIE PRE ZÁKLADNÉ PRÁVA

                  1.

                  Finančný príspevok stanovený v bode 2, ktorý má Albánsko odviesť do všeobecného rozpočtu Európskej únie, aby sa mohlo zúčastňovať na činnosti Agentúry Európskej únie pre základné práva (ďalej len „agentúra“), predstavuje plné náklady na jeho účasť za prvé tri roky. Od štvrtého roku sa sumy určia v súlade s bodom 6.

                  2.

                  Finančný príspevok, ktorý má Albánsko odviesť do všeobecného rozpočtu Únie za prvé tri roky, je stanovený takto:

                              Rok 1:

                              160 000  EUR

                              Rok 2:

                              163 000  EUR

                              Rok 3:

                              166 000  EUR

                  3.

                  Prípadná finančná podpora z programov pomoci Únie sa dohodne osobitne v súlade s príslušným programom Únie.

                  4.

                  S príspevkom Albánska sa bude hospodáriť v súlade s nariadením o rozpočtových pravidlách (1) platným pre všeobecný rozpočet Únie.

                  5.

                  Cestovné náklady a náklady na stravu a ubytovanie, ktoré vznikli zástupcom a odborníkom z Albánska v súvislosti s ich účasťou na činnosti agentúry alebo na zasadnutiach týkajúcich sa vykonávania pracovného programu agentúry, uhrádza agentúra na rovnakom základe a v súlade s postupmi, ktoré v súčasnosti platia pre členské štáty Únie.

                  6.

                  Po nadobudnutí účinnosti tohto rozhodnutia a na začiatku každého nasledujúceho roka Komisia zašle Albánsku výzvu na zaplatenie finančnej sumy zodpovedajúcej jeho príspevku agentúre stanovenému podľa tohto rozhodnutia. Za prvý kalendárny rok svojej účasti Albánsko zaplatí príspevok vypočítaný od dátumu začiatku účasti na činnosti do konca roka na pomernom základe. Príspevok na nasledujúce roky bude v súlade s tabuľkou v bodem 2 tejto prílohy. Počnúc štvrtým rokom bude príspevok upravený s prihliadnutím na prípadné zvýšenie alebo zníženie dotácií agentúry s cieľom zachovať analógiu medzi príspevkom pre Albánsko a rozpočtom agentúry pre EÚ-28. Príspevok môže byť prehodnotený aj v nasledujúcich rozpočtových rokoch na základe najnovších štatistických údajov, ktoré uverejnil Štatistický úrad Európskej únie (Eurostat).

                  7.

                  Tento príspevok je vyjadrený v EUR a uhradí sa na bankový účet Komisie vedený v EUR.

                  8.

                  Albánsko uhradí svoj príspevok na základe výzvy na poskytnutie finančných prostriedkov do 30 dní po tom, ako ju Komisia zašle.

                  9.

                  V prípade oneskoreného uhradenia príspevku sa Albánsku počnúc dňom splatnosti účtujú úroky z dlžnej čiastky. Úroková sadzba zodpovedá úrokovej sadzbe uplatňovanej Európskou centrálnou bankou v deň splatnosti pre operácie banky vedené v EUR, zvýšenej o 1,5 percentuálneho bodu.

         (1)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012, o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).


title: Rozhodnutie Rady (SZBP) 2018/294 z 26. februára 2018, ktorým sa mení rozhodnutie (SZBP) 2015/259 na podporu činností Organizácie pre zákaz chemických zbraní (OPCW) v rámci vykonávania stratégie EÚ proti šíreniu zbraní hromadného ničenia

text:
               27.2.2018

               SK

               Úradný vestník Európskej únie

               L 55/58

         ROZHODNUTIE RADY (SZBP) 2018/294
   z 26. februára 2018,
   ktorým sa mení rozhodnutie (SZBP) 2015/259 na podporu činností Organizácie pre zákaz chemických zbraní (OPCW) v rámci vykonávania stratégie EÚ proti šíreniu zbraní hromadného ničenia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28 ods. 1 v spojení s článkom 31 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 17. februára 2015 prijala rozhodnutie (SZBP) 2015/259 (1).

               (2)

               V rozhodnutí (SZBP) 2015/259 sa vykonávacie obdobie činností uvedených v článku 1 ods. 2 uvedeného rozhodnutia stanovuje na 36 mesiacov po dátume uzavretia dohody o financovaní uvedenej v článku 3 ods. 3 uvedeného rozhodnutia.

               (3)

               Výkonný subjekt (ďalej len „technický sekretariát OPCW“) 17. januára 2018 požiadal Úniu o schválenie predĺženia vykonávacieho obdobia rozhodnutia (SZBP) 2015/259 o deväť mesiacov, aby bolo možné pokračovať vo vykonávaní činností aj po uplynutí lehoty uvedenej v článku 5 ods. 2 uvedeného rozhodnutia.

               (4)

               Požadovaná zmena rozhodnutia (SZBP) 2015/259 sa týka jeho článku 5 ods. 2 a jeho prílohy, najmä pokiaľ ide o opis určitých projektových činností, ktorý by sa mal upraviť.

               (5)

               Pokračovanie činností uvedených v článku 1 ods. 2 rozhodnutia (SZBP) 2015/259, ako sa konkrétne uvádza v žiadosti technického sekretariátu OPCW zo 17. januára 2018, je možné realizovať bez vplyvu na zdroje.

               (6)

               S cieľom umožniť pokračovanie vykonávania činností uvedených v rozhodnutí (SZBP) 2015/259 by sa preto uvedené rozhodnutie malo zmeniť zodpovedajúcim predĺžením jeho účinnosti,

         PRIJALA TOTO ROZHODNUTIE:
   Článok 1
   Rozhodnutie (SZBP) 2015/259 sa týmto mení takto:

               1.

               V článku 5 sa odsek 2 nahrádza takto:
               „2.   Účinnosť tohto rozhodnutia uplynie 45 mesiacov po uzavretí dohody o financovaní uvedenej v článku 3 ods. 3.“.

               2.

               V prílohe sa pod nadpisom „Projekt I - Vnútroštátne vykonávanie a overovanie“ podnadpis „Činnosti“ posledná veta opisu činnosti „1. Regionálne kurzy odbornej prípravy pre colné orgány zmluvných štátov o technických aspektoch režimu prepravy podľa CWC“ nahrádza takto:
               „Túto odbornú prípravu uskutoční v regióne Afriky oddelenie technického sekretariátu na podporu vykonávania, ktorému odborné poznatky technického charakteru poskytne oddelenie vyhlásení.“.

               3.

               V prílohe sa pod nadpisom „Projekt I - Vnútroštátne vykonávanie a overovanie“ podnadpis „Činnosti“ posledné dve vety opisu činnosti „10. Uplatnenie skúseností nadobudnutých v rámci misie v Sýrii“ nahrádzajú takto:
               „Pre čo najefektívnejšie vykonanie týchto krokov sa navrhuje, aby sekretariát zorganizoval interný workshop zameraný na preskúmanie a analýzu nadobudnutých skúseností a na ich čo najskoršie prevedenie do praxe. Výsledky tohto workshopu by mali zahŕňať určenie a realizáciu relevantných programov odbornej prípravy, ako aj zakúpenie odporúčaného vybavenia určeného počas workshopu.“.

               4.

               V prílohe sa pod nadpisom „Projekt V – Všeobecné uplatňovanie a informačné činnosti“ podnadpis „Činnosti“ prvá veta opisu činnosti „2. Vytvorenie výstavy o OPCW“ nahrádza takto:
               „Vytvorenie profesionálnej fyzickej a online výstavy o OPCW a CWC, ktorá sa využije na relevantných stretnutiach, konferenciách atď., v spolupráci s vedeckými múzeami a múzeami s mierovou tematikou.“.

               5.

               V prílohe sa pod nadpisom „Projekt V – Všeobecné uplatňovanie a informačné činnosti“ podnadpis „Činnosti“ opis činnosti „3. Informačné činnosti pre mládež“ nahrádza takto:
               „Informačné činnosti zamerané na mladé publikum (vek 15 až 25 rokov) s cieľom zvýšiť povedomie o OPCW a CWC a vzbudiť záujem mládeže o kariérne príležitosti v oblastiach a sektoroch na medzinárodnej úrovni. Súčasťou týchto činností budú videoblogy a vypracovanie komunikačných materiálov zameraných na mladé publikum.“.

               6.

               V prílohe sa pod nadpisom „Projekt V – Všeobecné uplatňovanie a informačné činnosti“ podnadpis „Činnosti“ opis činnosti „4. Zabezpečovanie všeobecného uplatňovania v rámci pripájania štátov, ktoré nie sú zmluvnými stranami CWC“ nahrádza takto:
               „Keďže existuje len zopár štátov, ktoré nie sú zmluvnými štátmi CWC, a s cieľom podporovať pristúpenie k CWC ako formu záväzku jednotlivých štátov, pokiaľ ide o odzbrojenie a medzinárodnú spoluprácu, sa technický sekretariát OPCW zameria na dvojstranné a osvetové stretnutia so štátmi, ktoré nie sú zmluvnými stranami dohovoru, a sponzorovanie účasti zástupcov štátov, ktoré nie sú zmluvnými štátmi CWC, na podujatiach OPCW.“.

               7.

               V prílohe sa pod nadpisom „Projekt V – Všeobecné uplatňovanie a informačné činnosti“ podnadpis „Činnosti“ posledná veta opisu činnosti „5. Podpora účasti mimovládnych organizácií na činnostiach OPCW“ nahrádza takto:
               „Na základe tohto návrhu sa predstaviteľom MVO zo štátov s rozvojovým hospodárstvom alebo štátov, ktorých hospodárstvo je v procese transformácie, poskytne základná podpora pri cestovaní a ubytovaní v rámci účasti na každej konferencii zmluvných štátov v rokoch 2015, 2016, 2017 a 2018.“.

               8.

               V prílohe sa pod nadpisom „Projekt VI – Program Afrika“ podnadpis „Činnosti“ opis činnosti „4. Synergie a partnerstvá pre účinné vykonávanie“ nahrádza takto:
               „Cieľom tejto činnosti je posilniť schopnosti vnútroštátnych orgánov CWC vplývať na vnútroštátne zainteresované strany a presadzovať angažovanosť zainteresovaných subjektov/orgánov v podpore vykonávania CWC. Ide o národné priemyselné združenia, regionálne/subregionálne organizácie, inštitúcie odbornej prípravy pre colné orgány, laboratóriá a akademické inštitúcie. Táto činnosť uľahčí výmenu praktík medzi africkými štátmi, ktoré sú zmluvnými stranami CWC, a bude motivovať k podpore medzi jednotlivými štátmi. Účastníci z afrických štátov, ktoré sú zmluvnými stranami CWC, budú sponzorovaní, aby sa mohli zúčastniť na stretnutí vnútroštátnych orgánov v sídle OPCW v Haagu.“.

               9.

               V prílohe sa pod nadpisom „Projekt VI – Program Afrika“ podnadpis „Činnosti“ posledná veta opisu činnosti „5. Kurzy rozvoja analytických zručností“ nahrádza takto:
               „Kurzy sa realizujú s podporou renomovanej inštitúcie Verifin, ktorá bola vybraná prostredníctvom transparentného výberového postupu a s ktorou OPCW uzavrelo päťročnú zmluvu, a s podporou Tuniského národného výskumného inštitútu pre fyzikálnu a chemickú analýzu (INRAP).“.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 26. februára 2018

            Za Radu

            predsedníčka

         F. MOGHERINI

      (1)  Rozhodnutie Rady (SZBP) 2015/259 zo 17. februára 2015 o podpore činností Organizácie pre zákaz chemických zbraní (OPCW) v rámci vykonávania stratégie EÚ proti šíreniu zbraní hromadného ničenia (Ú. v. EÚ L 43, 18.2.2015, s. 14).


title: Rozhodnutie Rady (SZBP) 2018/298 z 26. februára 2018 o podpore zo strany Únie činnostiam prípravnej komisie pre Organizáciu Zmluvy o všeobecnom zákaze jadrových skúšok (CTBTO) s cieľom posilniť jej monitorovacie a overovacie spôsobilosti a v rámci vykonávania stratégie EÚ proti šíreniu zbraní hromadného ničenia

text:
               28.2.2018

               SK

               Úradný vestník Európskej únie

               L 56/34

         ROZHODNUTIE RADY (SZBP) 2018/298
   z 26. februára 2018
   o podpore zo strany Únie činnostiam prípravnej komisie pre Organizáciu Zmluvy o všeobecnom zákaze jadrových skúšok (CTBTO) s cieľom posilniť jej monitorovacie a overovacie spôsobilosti a v rámci vykonávania stratégie EÚ proti šíreniu zbraní hromadného ničenia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Európska rada 12. decembra 2003 prijala stratégiu EÚ proti šíreniu zbraní hromadného ničenia (ďalej len „stratégia“), ktorej kapitola III obsahuje zoznam opatrení, ktoré je potrebné prijať v rámci Únie, ako aj v tretích krajinách, na boj proti takému šíreniu

               (2)

               Únia túto stratégiu aktívne vykonáva a uvádza do účinnosti opatrenia uvedené v jej kapitole III, a to najmä uvoľňovaním finančných zdrojov na podporu konkrétnych projektov, ktoré realizujú multilaterálne inštitúcie, ako napríklad dočasný technický sekretariát Organizácie Zmluvy o všeobecnom zákaze jadrových skúšok (ďalej len „CTBTO“ – Comprehensive Nuclear-Test-Ban Treaty Organization).

               (3)

               Rada 17. novembra 2003 prijala spoločnú pozíciu 2003/805/SZBP (1). V tejto spoločnej pozícii sa vyzýva okrem iného na podporu podpisu a ratifikácie Zmluvy o všeobecnom zákaze jadrových skúšok (ďalej len „CTBT“ – Comprehensive Nuclear-Test-Ban Treaty).

               (4)

               Signatárske štáty CTBT sa rozhodli zriadiť prípravnú komisiu (ďalej len „prípravná komisia pre CTBTO“) s právnou subjektivitou a s postavením medzinárodnej organizácie, aby účinne vykonávala CTBT až do zriadenia CTBTO

               (5)

               Skoré nadobudnutie platnosti CTBT, jej všeobecné uplatňovanie a posilnenie monitorovacieho a overovacieho systému prípravnej komisie pre CTBTO sú dôležitými cieľmi stratégie. V tomto kontexte sa vzhľadom na jadrové skúšky vykonané Kórejskou ľudovodemokratickou republikou ešte viac zvýšila dôležitosť skorého nadobudnutia platnosti CTBT a potreba zrýchleného budovania a posilnenia monitorovacieho a overovacieho systému CTBT

               (6)

               Prípravná komisia pre CTBTO sa zaoberá identifikáciou spôsobov, ako možno čo najviac posilniť overovací systém, a to aj prostredníctvom rozvoja spôsobilostí monitorovania vzácnych plynov a úsilia zameraného na plnú účasť signatárskych štátov CTBT na vykonávaní overovacieho režimu.

               (7)

               V rámci vykonávania stratégie Rada prijala tri jednotné akcie a tri rozhodnutia o podpore činností prípravnej komisie pre CTBTO, konkrétne jednotné akcie 2006/243/SZBP (2), 2007/468/SZBP (3) a 2008/588/SZBP (4) a rozhodnutia Rady 2010/461/SZBP (5), 2012/699/SZBP (6) a (SZBP) 2015/1837 (7).

               (8)

               Uvedená podpora Únie by mala pokračovať

               (9)

               Technickým vykonávaním tohto rozhodnutia by sa mala poveriť prípravná komisia pre CTBTO, ktorá je na základe svojich jedinečných odborných znalostí a spôsobilostí poskytovaných sieťou Medzinárodného monitorovacieho systému (ďalej len „IMS“ – International Monitoring System) zahŕňajúceho vyše 337 zariadení na celom svete a Medzinárodným dátovým strediskom jedinou medzinárodnou organizáciou, ktorá je schopná a oprávnená vykonávať toto rozhodnutie. Projekty, ktorým Únia poskytuje podporu, je možné financovať len prostredníctvom mimorozpočtového príspevku vyčleneného pre prípravnú komisiu pre CTBTO,

         PRIJALA TOTO ROZHODNUTIE:
   Článok 1
   1.   Na účely zabezpečenia plynulého a praktického vykonávania určitých prvkov stratégie Únia podporuje činnosti prípravnej komisie pre CTBTO na účely dosiahnutia týchto cieľov:

               a)

               posilniť spôsobilosti monitorovacieho a overovacieho systému CTBT, a to aj v oblasti detekcie rádionuklidov

               b)

               posilniť spôsobilosti signatárskych štátov CTBT, aby mohli plniť svoje povinnosti overovania vyplývajúce z CTBT, a umožniť im plne využívať výhody vyplývajúce z účasti na režime CTBT.

         2.   Projektmi, ktoré bude financovať Únia, sa podporujú:

               a)

               certifikované pomocné seizmické stanice, ktoré sú súčasťou medzinárodného monitorovacieho systému CTBTO (IMS);

               b)

               vývoj systémov odberu vzoriek vzácnych plynov prostredníctvom štúdie materiálov pre lepšiu adsorpciu xenónu;

               c)

               pokračovanie meraní pozadia rádioaktívneho xenónu v rôznych regiónoch sveta;

               d)

               súborný predikčný systém na kvantifikáciu neistoty a stupňa spoľahlivosti pri simuláciách modelovania atmosférického prenosu (ďalej len „ATM“ – Atmospheric Transport Modelling);

               e)

               vedecké hodnotenie zvýšenia rozlíšenia u nástrojov ATM;

               f)

               vývoj nového softvéru;

               g)

               zlepšovanie spracovania a detekcie vzácnych plynov pri inšpekciách na mieste;

               h)

               posilňovanie spôsobilostí automatického spracovania a integrácie v rámci seizmického, hydroakustického a infrazvukového balíka národného dátového strediska;

               i)

               integrované osvetové činnosti a budovanie kapacít zamerané na signatárske aj nesignatárske štáty.

         Pri realizácii projektov, ktoré poskytujú podporu činnostiam uvedeným v tomto odseku, sa zabezpečí zviditeľnenie Únie, ako aj riadne riadenie programov pri vykonávaní tohto rozhodnutia.
   Uvedené projekty sa uskutočňujú v prospech všetkých signatárskych štátov CTBT.
   Všetky zložky projektov musia byť sprevádzané aktívnymi a inovačnými verejnými osvetovými činnosťami a musia sa zabezpečiť primerané zdroje.
   Podrobný opis projektov sa uvádza v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“).
   2.   Technické vykonávanie projektov uvedených v článku 1 ods. 2 zabezpečuje prípravná komisia pre CTBTO. Túto úlohu plní pod kontrolou vysokého predstaviteľa. Na tento účel vysoký predstaviteľ uzavrie potrebné dojednania s prípravnou komisiou pre CTBTO.
   Článok 3
   1.   Finančná referenčná suma na vykonávanie projektov uvedených v článku 1 ods. 2 je 4 594 752 EUR.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na rozpočet Únie.
   3.   Európska komisia dohliada na riadne spravovanie finančnej referenčnej sumy uvedenej v odseku 1. Na tento účel uzavrie s prípravnou komisiou pre CTBTO dohodu o financovaní. V dohode o financovaní sa stanoví, že prípravná komisia pre CTBTO má zabezpečovať viditeľnosť príspevku Únie zodpovedajúcu jeho výške.
   4.   Európska komisia sa usiluje uzavrieť dohodu o financovaní uvedenú v odseku 3 čo najskôr po 26. februári 2018. Informuje Radu o všetkých ťažkostiach, ktoré sa počas tohto procesu vyskytnú, ako aj o dátume uzavretia dohody o financovaní.
   Článok 4
   1.   Vysoký predstaviteľ podáva Rade správu o vykonávaní tohto rozhodnutia na základe pravidelných správ, ktoré vypracúva prípravná komisia pre CTBTO. Tieto správy tvoria základ pre hodnotenie, ktoré vykonáva Rada.
   2.   Európska komisia informuje o finančných aspektoch vykonávania projektov uvedených v článku 1 ods. 2
   Článok 5
   Toto rozhodnutie nadobúda účinnosť dňom jeho prijatia.
   Toto rozhodnutie platí 24 mesiacov po dátume uzavretia dohody o financovaní uvedenej v článku 3 ods. 3 Platí však šesť mesiacov po nadobudnutí jeho účinnosti v prípade, že sa dovtedy neuzavrie dohoda o financovaní.

      V Bruseli 26. februára 2018

            Za Radu

            predsedníčka

         F. MOGHERINI

      (1)  Spoločná pozícia Rady 2003/805/SZBP zo 17. novembra 2003 o všeobecnom uplatňovaní a posilňovaní multilaterálnych dohôd v oblasti nešírenia zbraní hromadného ničenia a nosičov zbraní (Ú. v. EÚ L 302, 20.11.2003, s. 34).

      (2)  Jednotná akcia Rady 2006/243/SZBP z 20. marca 2006 na podporu činností prípravnej komisie Organizácie Zmluvy o všeobecnom zákaze jadrových skúšok (CTBTO) v oblasti odbornej prípravy a budovania overovacích kapacít a v rámci vykonávania Stratégie EÚ proti šíreniu zbraní hromadného ničenia (Ú. v. EÚ L 88, 25.3.2006, s. 68).

      (3)  Jednotná akcia Rady 2007/468/SZBP z 28. júna 2007 na podporu činností prípravnej komisie Organizácie Zmluvy o všeobecnom zákaze jadrových skúšok (CTBTO) s cieľom posilniť monitorovacie a overovacie kapacity v rámci vykonávania stratégie EÚ proti šíreniu zbraní hromadného ničenia(Ú. v. EÚ L 176, 6.7.2007, s. 31).

      (4)  Jednotná akcia Rady 2008/588/SZBP z 15. júla 2008 na podporu činností prípravnej komisie Organizácie Zmluvy o všeobecnom zákaze jadrových skúšok (CTBTO) s cieľom posilniť jej monitorovacie a overovacie kapacity v rámci vykonávania stratégie EÚ proti šíreniu zbraní hromadného ničenia (Ú. v. EÚ L 189, 17.7.2008, s. 28).

      (5)  Rozhodnutie Rady 2010/461/SZBP z 26. júla 2010 o podpore činností prípravnej komisie Organizácie Zmluvy o všeobecnom zákaze jadrových skúšok (CTBTO) s cieľom posilniť jej monitorovacie a overovacie spôsobilosti v rámci vykonávania stratégie EÚ proti šíreniu zbraní hromadného ničenia (Ú. v. EÚ L 219, 20.8.2010, s. 7).

      (6)  Rozhodnutie Rady 2012/699/SZBP z 13. novembra 2012 o podpore Únie pre činnosti prípravnej komisie Organizácie Zmluvy o všeobecnom zákaze jadrových skúšok s cieľom posilniť jej monitorovacie a overovacie spôsobilosti a v rámci vykonávania stratégie EÚ proti šíreniu zbraní hromadného ničenia (Ú. v. EÚ L 314, 14.11.2012, s. 27).

      (7)  Rozhodnutie Rady (SZBP) 2015/1837 z 12. októbra 2015 o podpore Únie pre činnosti prípravnej komisie Organizácie Zmluvy o všeobecnom zákaze jadrových skúšok (CTBTO) s cieľom posilniť jej monitorovacie a overovacie spôsobilosti a v rámci vykonávania stratégie EÚ proti šíreniu zbraní hromadného ničenia (Ú. v. EÚ L 266, 13.10.2015, s. 83).

      PRÍLOHA

         Podpora zo strany Únie činnostiam prípravnej komisie pre CTBTO s cieľom posilniť jej monitorovacie a overovacie spôsobilosti, zvýšiť predpoklady skorého nadobudnutia platnosti CTBT a podporovať jej všeobecné uplatňovanie a v rámci vykonávania Stratégie EÚ proti šíreniu zbraní hromadného ničenia

      1.   Podpora overovacích technológií a monitorovacieho systému

         Projekt 1: Zlepšenie udržiavania cielených certifikovaných pomocných seizmických staníc medzinárodného monitorovacieho systému (IMS)

      Všeobecný kontext
      Hlavný dôraz sa bude klásť na ďalšie riešenie otázky pomocných seizmických staníc, ktoré potrebujú naliehavú údržbu, najmä tých so sídlom v krajinách, ktoré čelia finančným ťažkostiam, vrátane prípadov, keď je v regiónoch, ktoré sú predmetom záujmu, nedostatočná geografická hustota prevádzkovaných pomocných seizmických staníc, pričom bude pokračovať preventívna údržba. Tento cieľ sa dosiahne riešením zastarávania vybavenia a modernizáciou, ako aj zlepšením dostupnosti náhradných dielov pre vybavenie.
      Na plánovanie a realizáciu pracovných projektov v príslušných pomocných seizmických staniciach sú rovnako ako v predchádzajúcich programoch potrební špecializovaní zamestnanci na plný úväzok, ako aj finančné prostriedky na náhradné diely a cestovanie.
      Ciele
      Hlavným cieľom je dostať cieľové pomocné seizmické stanice udržateľným spôsobom na technickú úroveň, ktorá je v súlade s požiadavkami IMS. Pomocné seizmické stanice sú hlavnou oporou seizmickej infraštruktúry IMS a potrebujú nepretržitú údržbu. K dosiahnutiu tohto cieľa môže prispieť primeraná preventívna údržba a dostupnosť náhradných dielov pre súvisiace vybavenie. Tento cieľ sa má dosiahnuť v spojení s inými úlohami, ako je napríklad zaškolenie obsluhy pomocných seizmických staníc. Priorita sa bude klásť na pomocné seizmické stanice, v súvislosti s ktorými existuje silná potreba technickej a finančnej podpory, napríklad stanice v Afrike, rozvojových krajinách Ázie a krajinách strednej Ázie.
      Výsledky
      Väčšia dostupnosť a kvalita údajov siete pomocných seizmických staníc: sieť pomocných seizmických staníc pomáha zlepšovať presnosť výsledkov pomocných seizmických staníc zameraných na určovanie polohy, a to aj v regiónoch seizmických udalostí, ktoré boli zistené prostredníctvom primárnej siete, čo vedie k lepšiemu seizmickému pokrytiu jadrových výbuchov. Posilnenie štruktúry pre udržiavanie pomocných seizmických staníc vedie k väčšiemu zviditeľneniu Únie.

         Projekt 2: Príspevok k vývoju systémov odberu vzoriek vzácnych plynov prostredníctvom štúdie materiálov pre lepšiu adsorpciu xenónu

      Všeobecný kontext
      Účinné koncentrácie rádioaktívnych izotopov xenónu (133Xe,135Xe, 133mXe a131mXe) v malých množstvách za rôznych fyzikálnych podmienok a účinné a úplné uvoľnenie týchto izotopov xenónu z adsorpčných materiálov sú mimoriadne dôležité pre zlepšenie monitorovania jadrových výbuchov a overovania dodržiavania Zmluvy o všeobecnom zákaze jadrových skúšok (CTBT) na celom svete. Uvedené rádioaktívne izotopy xenónu sú kľúčovými štiepnymi rádionuklidmi monitorovanými v rámci zložky vzácnych plynov rádionuklidovej siete Medzinárodného monitorovacieho systému (IMS) a akékoľvek zlepšenia, ktoré môžu byť zavedené do budúcich systémov, budú neoceniteľné.
      Ciele
      Cieľom tohto návrhu je dosiahnuť lepšie pochopenie adsorpčných mechanizmov, desorpčných podmienok a vlastností príslušných materiálov za rôznych podmienok, ktoré sú dôležité pre vysoko účinné koncentrácie xenónu v rámci overovacieho systému CTBT. Vykoná sa laboratórna štúdia s cieľom preskúmať, ktoré parametre sú dôležité, a určiť základné informácie o tom, ako možno materiály upraviť tak, aby sa optimalizovali ich vlastnosti, okrem iného adsorpčná a desorpčná kapacita, hustota a trvácnosť.
      Výsledok
      Vypracuje sa laboratórna správa, v ktorej budú tieto výsledky podrobne opísané, a vydajú sa odporúčania, ktoré sa majú vykonať vo všetkých zariadeniach IMS, čím sa zlepší pochopenie toho, ako možno optimalizovať súčasné adsorpčné materiály a identifikovať novšie materiály na zlepšenie schopnosti detekcie rádioaktívneho xenónu v zariadeniach IMS.

         Projekt 3: Pokračovanie kampaní merania pozadia rádioaktívneho xenónu v rôznych regiónoch sveta

      Všeobecný kontext
      Prípravná komisia pre Organizáciu Zmluvy o všeobecnom zákaze jadrových skúšok (CTBTO) vykonáva meranie rádioaktívneho xenónu pomocou veľmi citlivých systémov. S pomocou príspevku, ktorý Únia poskytla v rámci jednotnej akcie 2008/588/SZBP, prípravná komisia pre CTBTO vyvinula a zakúpila dva prenosné systémy na meranie rádioaktívnych izotopov133Xe,135Xe, 133mXe and 131mXe. V rámci rozhodnutia 2012/699/SZBP boli tieto dva meracie systémy prevádzkované v Kuvajte, Jakarte, Mutsu a Manade. Poskytli značné množstvo informácií o pozadí rádioaktívneho xenónu.
      V rámci rozhodnutia (SZBP) 2015/1837 bolo meranie v Kuvajte a Indonézii predĺžené. Nadviazali sa kontakty s ďalšími možnými hostiteľskými krajinami a v súčasnosti sa rokuje o dohodách o spolupráci.
      Ciele
      CTBTO plánuje premiestniť obidva mobilné systémy zakúpené na základe jednotnej akcie 2008/588/SZBP, ktoré sú v súčasnosti prevádzkované v Kuvajte a Indonézii. Rokuje sa o dohodách o spolupráci s budúcimi hostiteľských krajinami.
      Z hľadiska pokrytia sieťou má región juhovýchodnej Ázie pre CTBTO veľký význam, keďže v súčasnosti sa tam neprevádzkuje žiadny systém IMS pre vzácne plyny. Okrem toho, že prevádzkovanie mobilného systému na meranie pozadia znamená výrazné posilnenie pokrytia v tomto regióne sveta, umožní aj:

                  —

                  zlepšiť naše poznatky o regionálnom pozadí rádioaktívneho xenónu v rovníkovej oblasti, kde je rozptyl vzácnych plynov v dôsledku mnohých intenzívnych javov veľmi zložitý;

                  —

                  ďalej zlepšovať atmosférické a rozptylové modely, aby lepšie znázorňovali prúdenie vzduchu v tomto regióne sveta.

            CTBTO plánuje vykonávať meranie v regióne juhovýchodnej Ázie počas obdobia aspoň 12 mesiacov, aby sa podchytili všetky sezónne variácie.
      CTBTO má v úmysle prevádzkovať ďalší mobilný systém vo východoázijskom regióne. Značné množstvo informácií o charakterizácii pozadia rádioaktívneho xenónu sa predtým získali prostredníctvom krátkeho merania financovaného zo strany Únie. Na doplnenie a spresnenie našich poznatkov o regionálnom pozadí rádioaktívneho xenónu je nevyhnutné dlhšie trvajúce meranie. Hlavným cieľom tohto doplňujúceho merania je umožniť charakterizáciu východoázijského regiónu počas celého 12-mesačného cyklu zahŕňajúceho všetky sezónne podmienky. Miesto sa vyberie tak, aby bolo možné prevádzkovať intenzifikovanú regionálnu sieť snímačov (t. j. s vyššou hustotou v porovnaní so súčasnou sieťou IMS pre vzácne plyny). Pôjde o prvý prípad, keď sa najmenej dva systémy budú nachádzať veľmi blízko seba, čím sa umožní získať viac vedeckých štúdií o krížovej validácii systémov, krížovej korelácii detekcií, vývoja modelovania atmosférického prenosu malého rozsahu atď. Táto štúdia by mohla ťažiť z partnerstva so štátmi v regióne, ktoré v tejto súvislosti plánujú aj dobrovoľné príspevky.
      Po ukončení týchto meraní plánuje CTBTO vykonať dodatočné merania v oblastiach, ktorých globálne pozadie rádioaktívneho xenónu nie je dostatočne známe a pochopené. Uprednostňované lokality sú rovníkové oblasti v Latinskej Amerike, Ázii a Afrike.
      Na pokračovanie v týchto meraniach budú potrebné finančné prostriedky na prepravu uvedených dvoch mobilných systémov pre vzácne plyny do nových lokalít, ich prevádzku a údržbu po dobu dvoch rokov.
      Výsledok
      Prínosmi sú lepšie pochopenie variácie globálneho pozadia vzácnych plynov a lepšie pokrytie siete monitorovania vzácnych plynov. Po ukončení týchto meraní budú systémy k dispozícii na použitie zo strany CTBTO na účely vykonania nadväzujúcich štúdií pozadia vzácnych plynov v rôznom zemepisnom rozsahu a ako záložné systémy a/alebo systémy odbornej prípravy.

         Projekt 4: Súborný predikčný systém (EPS) na kvantifikáciu neistoty a stupňa spoľahlivosti pri simuláciách modelovania atmosférického prenosu (ATM)

      Všeobecný kontext
      Medzinárodné dátové stredisko (ďalej len „IDC“ – International Data Centre) by s odkazom na časť I ods. 18 písm. a) protokolu k CTBT malo poskytnúť hodnoty a súvisiace neistoty vypočítané pre každú udalosť, ktorú lokalizovalo IDC. Keďže ATM prispieva k lokalizácii udalostí, mali by sa formulovať súvisiace neistoty.
      Uznáva sa, že neistoty sa môžu odhadnúť pomocou sady rovnocenných simulácií, teda súboru, nie prostredníctvom jednej simulácie. Tento projekt bude využívať meteorologické údaje z EPS (Európske centrum pre strednodobé predpovede počasia, Národné centrá pre environmentálne predpovede alebo iné) na vytvorenie súboru údajov, ktorý bude obsahovať viacero simulácií pre tie isté prípady. Tento súbor údajov sa potom použije na vývoj nástrojov na odhadnutie neistôt a úrovní spoľahlivosti pri simuláciách ATM. Nezávislý súbor údajov bude slúžiť na overenie a demonštráciu nových nástrojov.
      Ciele

                  —

                  Vytvorenie validovaného prototypu na odhad neistôt a stupňa spoľahlivosti simulácií ATM.

                  —

                  Vymedzenie potrieb v spolupráci s používateľmi.

                  —

                  Určenie meteorologických údajov EPS, ktoré sa majú použiť.

                  —

                  Vytvorenie súboru údajov o simuláciách ATM.

                  —

                  Vytvorenie nástrojov na odhadnutie neistôt a stupňov spoľahlivosti.

                  —

                  Validácia nástrojov.

                  —

                  Prispôsobenie nového spúšťacieho rozhrania tak, aby z neho vyplynuli neistoty a stupeň spoľahlivosti.

                  —

                  Sprístupnenie validovaného prototypu na testovanie skutočných prípadov.

            Výsledok
      Produkty založené na EPS pomôžu pri prijímaní dôležitých rozhodnutí poskytovaním objektívnych informácií na kvantifikáciu neistôt a stupňa spoľahlivosti simulácií ATM v každom jednotlivom prípade. Budú tiež poskytovať vedecký základ na preukázanie toho, ako získať cenné informácie z usmernení ATM napriek inherentným neistotám spojeným s atmosférickými simuláciami.

         Projekt 5: Vedecké hodnotenie prínosov zvýšenia rozlíšenia u nástrojov ATM Medzinárodného dátového strediska (IDC)

      Všeobecný kontext
      Usmernenia vyplývajúce z modelov atmosférického prenosu (ATM) sa zvyčajne zlepšujú zvýšením rozlíšenia hlavných meteorologických polí a samotného ATM, najmä pre kratšie časové obdobie. Dva projekty v tomto smere sú v IDC takmer dokončené; operačné vytváranie polí citlivosti zdrojového receptora (SRS) s vyšším rozlíšením (1 hodina, 0,5o) a vytváranie meteorologických polí s vysokým rozlíšením (VR) na požiadanie pre špecifické udalosti (inšpekcie na mieste (OSI), jadrové skúšky, jadrové havárie atď.) kdekoľvek na svete. Tieto meteorologické polia vysokého rozlíšenia budú vstupom pre Flexpart, čo je softvérový nástroj používajúci lagrangeovský prepravný a rozptylový model na výrobu produktov ATM s veľmi vysokým rozlíšením (približne 0,05o) v závislosti od potreby. Na demonštráciu a vyčíslenie prínosov týchto dvoch projektov týkajúcich sa produktov ATM sa vykoná vedecká validácia.
      Ciele

                  —

                  Demonštrovať pridanú hodnotu zvýšenia rozlíšenia prostredníctvom pozorovania a porovnávania modelov.

                  —

                  Vyvinúť spúšťacie rozhranie, ktoré dokáže rýchlo vytvoriť simulácie ATM pre budúce aj minulé obdobia, meteorologické polia s vysokým rozlíšením a usmernenia ATM na základe meteorologických polí s vysokým rozlíšením na akomkoľvek mieste

            Výsledok
      Vedecké preukázanie výhod plynúcich zo zvýšenia rozlíšenia v súvislosti s usmerneniami ATM pomôže potvrdiť užitočnosť nových kapacít (prevádzkové SRS s vyšším rozlíšením, meteorologické polia s vysokým rozlíšením) operačného systému.
      Spúšťacie rozhranie umožní vypracovanie podrobných usmernení počas inšpekcií na mieste alebo počas iných mimoriadnych udalostí (jadrové skúšky, jadrové havárie atď.).

         Projekt 6: Činnosti v rámci prípravy na 3. fázu programu IDC venovaného rekonštrukcii

      Všeobecný kontext
      Od januára 2014 do apríla 2017 vykonala CTBTO projekt 2. fázy programu IDC venovaného rekonštrukcii (RP2), ktorého cieľom bolo vypracovať komplexnú softvérovú architektúru na usmerňovanie vývoja nového softvéru a aktualizácií existujúcich systémov v priebehu nasledujúceho desaťročia.
      Výsledná architektúra prináša významné zlepšenia v porovnaní so súčasnou, medzi ktoré patrí:

                  —

                  Lepšia pružnosť používateľského rozhrania pre analytické nástroje, lepšie pracovné postupy analytického skúmania, riadenie udalostí, krížová korelácia a porovnanie udalostí, nástroj pre mapovanie a integrácia máp, vizualizácia a editovanie údajov týkajúcich sa masiek kontroly kvality priebehu vlny, zobrazenie vzťahu medzi kmitočtom a vlnovým číslom, podpora odbornej prípravy pre analytikov.

                  —

                  Komplexné zachytenie pôvodu údajov, aby bolo možné pochopiť, ako sa dospelo k výsledkom spracovania, a preskúmať vývoj výsledku na základe toho, ako sa dostupné informácie menia.

                  —

                  Rozšíriteľnosť ako kľúčový aspekt zabudovaný do všetkých zložiek.

                  —

                  Pružná konfigurácia seizmických, hydroakustických a infrazvukových prevádzkových procesov opierajúca sa o grafické nástroje

                  —

                  Umožnenie nového modelu vývoja softvéru na základe spolupráce na základe osvedčených postupov v oblasti vývoja softvéru s otvoreným zdrojovým kódom.

                  —

                  Posilnené spôsobilosti monitorovania a testovania – Test Data Set Replay

            RP2 sa uskutočnila s podporou materiálnych príspevkov z USA a finančných prostriedkov získaných na základe rozhodnutia (SZBP) 2015/1837. Uvedené finančné prostriedky sa použili najmä na uskutočňovanie technických stretnutí s odborníkmi z členských štátov s cieľom zabezpečiť širokú účasť na RP2. Z týchto fondov sa tiež podporovali činnosti vytvárania prototypov s cieľom ukázať, ako sa môže softvér, ktorý zabezpečili národné dátové strediská (ďalej len „NDC“ – National Data Centres), začleniť do zrekonštruovanej architektúry.
      V rámci prípravy tretej fázy programu IDC venovaného rekonštrukcii, v ktorej sa zavedú kódy na základe architektúry RP2, sa IDC usiluje zvýšiť úroveň technologickej pripravenosti na niekoľko algoritmov, ktorých zahrnutie do zrekonštruovaného softvéru by sa mohlo zvážiť. Tento návrh sa konkrétne vzťahuje na algoritmy, ktoré poskytnú lepšie spôsoby spracovania série následných seizmických otrasov v automatickom alebo poloautomatickom režime.
      Ciele
      Cieľom tohto projektu je vytvoriť prototyp najviac troch prístupov ku zlepšeniu spracovania série následných seizmických otrasov a porovnať efektívnosť týchto prístupov.
      Zvažujú sa tieto algoritmy:

                  —

                  dva prístupy založené na krížovej korelácii;

                  —

                  jeden prístup založený na autoregresívnych metódach AIC.

            Očakávané výsledky:

                  —

                  Pre každý z uvedených troch prístupov sa vytvoria experimentálne skúšobné procesy automatického spracovania zahrňujúce tri zvažované algoritmy (každý v samostatnom skúšobnom procese). To znamená automatizáciu niektorých manuálnych krokov v rámci týchto metód.

                  —

                  Každý skúšobný proces bude fungovať na základe rovnakého súboru reprezentatívnych udalostí, ktoré spôsobujú následné otrasy.

                  —

                  Navrhne a vykoná sa súbor automatických testov, ktorý umožní zber štatistických informácií o uvedených troch algoritmoch, keď fungujú na základe reprezentatívneho súboru udalostí, na účely porovnania efektívnosti.

                  —

                  Štatistické údaje zozbierané v týchto automatických testoch sa použijú na porovnanie efektívnosti algoritmov fungujúcich na základe súboru reprezentatívnych údajov.

                  —

                  Analytici MDA skúmajúci seizmické, hydroakustické a infrazvukové údaje posúdia aj výsledky troch algoritmov z hľadiska ich kvality v úlohe východiskového bodu pre analytické preskúmanie.

                  —

                  Konečnými výsledkami by mali byť správa a odporúčanie, v ktorých budú zhrnuté uvedené zistenia a v ktorých sa určí, ktorý z troch prístupov (ak vôbec niektorý) by sa mal uplatňovať v súvislosti s ďalším rozvojom a realizáciou v operačnom systéme. Mali by tu byť zahrnuté aj odhady týkajúce sa zostávajúceho úsilia potrebného na dokončenie vývoja.

            Projekt sa bude realizovať počas 1,5 roka, počnúc druhým štvrťrokom 2018. Odhaduje sa, že približne 60 % celkového úsilia, najmä v prvom roku projektu, sa venuje na vytvorenie experimentálnych skúšobných procesov. Zvyšné celkové úsilie bude venované príprave automatických testov a zberu a analýze ich výsledkov.
      Výsledok
      Hlavný prínosom tohto projektu je zvýšiť úroveň technickej pripravenosti algoritmu, ktorý má veľký potenciál na zníženie pracovného zaťaženia analytikov. Softvér s dostatočne vysokou technologickou pripravenosťou možno zaviesť v zrekonštruovanom systéme s menším rizikom. Na základe tejto práce je možné spoľahlivejšie odhadnúť úsilie, ktoré je potrebné na vykonanie zostávajúcej práce na zavedenie vybraného algoritmu do operácií.
      Niektoré prototypy kódu vytvoreného v priebehu tohto projektu sa môžu začleniť do konečnej verzie operačného softvéru.
      2.   Posilnenie spôsobilostí inšpekcií na mieste (OSI)

         Projekt: Zlepšenie inšpekcií na mieste uskutočňovaných prostredníctvom spracovania a detekcie vzácnych plynov

      Všeobecný kontext
      Systém inšpekcií na mieste uskutočňovaných prostredníctvom vzácnych plynov na spracovanie a detekciu rádioaktívneho xenónu v teréne (systém OSI NG), ktorý je vo vlastníctve dočasného technického sekretariátu (ďalej len „PTS“ – Provisional Technical Secretariat), bol vyvinutý s pomocou finančných prostriedkov Európskej únie (rozhodnutie 2010/461/SZBP). Systém bol odovzdaný na začiatku roku 2014 a neskôr úspešne použitý v tom istom roku počas cvičenia IFE14, čo bolo integrované cvičenie v teréne v roku 2014, ktoré zorganizovala prípravná komisia pre CTBTO na simuláciu takmer celej inšpekcie na mieste (OSI) v Jordánsku. Počas tohto cvičenia systém OSI NG spoľahlivo a presne určil pomer 131mXe ku133Xe. Systém okrem toho splnil technické požiadavky na minimálnu zistiteľnú aktivitu týchto izotopov.
      Hoci toto cvičenie ukázalo, že systém OSI NG spĺňa kľúčové výkonnostné parametre na detekciu rádioaktívneho xenónu, v technickej správe externého hodnotiaceho tímu cvičenia IFE14 sa tiež uviedlo niekoľko prevádzkových parametrov, ktoré treba riešiť v rámci ďalšieho rozvoja spôsobilostí pre spracovanie a detekciu vzácnych plynov. Podobne, v roku 2016 dospel seminár OSI 23 o ďalšom vývoji zoznamu vybavenia OSI k záveru, že spôsobilosti na čistenie a meranie rádioaktívneho xenónu treba prioritne zlepšiť, pokiaľ ide o odolnosť, jednoduchosť a inžinierske práce, s cieľom zlepšiť ich prevádzkovú výkonnosť. Na dokončenie návrhu a uvedenie poľného laboratória OSI do prevádzky je potrebný zdokonalený systém OSI NG, čo má priame dôsledky na požadované spôsobilosti rýchleho nasadenia a podporných činností v teréne.
      Ciele
      V súlade s odporúčaniami z preskúmania a následného procesu cvičenia IFE14 je cieľom tohto návrhu posilniť existujúci systém OSI NG. Cieľom projektu je prispôsobenie systému pre leteckú dopravu a ľahký pohyb do operačnej základne, z operačnej základne a v rámci operačnej základne, ako aj pre jednoduché a spoľahlivé fungovanie v prostredí poľného laboratória. Na podporu projektu laboratória pre vzácne plyny OSI 3.11 v rámci akčného plánu, ktorého cieľom je okrem iného zvýšiť používateľskú prístupnosť, modularitu a spoľahlivosť systému, sa musia prepracovať a/alebo vytvoriť tieto systémové komponenty:

                  —

                  stojan detektora a olovený štít, s cieľom uľahčiť inštaláciu a upraviť ťažisko;

                  —

                  separácia plynu, s cieľom znížiť spotrebu energie a prejsť od hélia ako nosného plynu na materiály, ktoré sú v odľahlých miestach ľahšie dostupné;

                  —

                  softvér, s cieľom zjednodušiť postupy vhodné pre systém používaný inšpektormi;

                  —

                  celkový technický projekt, s cieľom maximalizovať integráciu v súlade s koncepciou rýchleho nasadenia pre inšpekcie na mieste.

            Výsledok
      Lepšie, efektívnejšie a účinnejšie laboratórium pre vzácne plyny vo vlastníctve dočasného technického sekretariátu pre inšpekcie na mieste so zjednodušenými interakciou s používateľmi a väčšou spoľahlivosťou a odolnosťou zlepší prácu inšpektorov počas inšpekcie na mieste; podporuje sa ním teda politika Únie a jej odhodlanie zabezpečiť nadobudnutie platnosti CTBT.
      3.   Integrované budovanie kapacít a osvetové činnosti

      A.   Ďalší vývoj pri zavádzaní softvérového balíka NDC-in-a-Box

         Projekt 1: Zlepšenie spôsobilostí automatického spracovania a integrácie softvérového balíka NDC-in-a-Box pri spracovaní seizmických, hydroakustických a infrazvukových údajov

      Všeobecný kontext
      V júli 2016 prípravná komisia pre CTBTO predložila verziu 4.0 softvérového balíka NDC-in-a-Box, ktorý zahŕňa nové moduly vyvinuté v rámci projektu „rozšíreného softvérového balíka NDC-in-a-Box“. V novej verzii sa výrazne zlepšili spôsobilosti NDC spracovávať údaje pomocou nástrojov na automatickú a interaktívnu analýzu pre infrazvukové údaje a začlenením softvéru SeisComp3 pre automatické spracovanie seizmo-akustických údajov. Detektor Medzinárodného dátového strediska STA/LTA a detektor DTK-PMCC boli integrované do skúšobného procesu automatického spracovania pomocou softvéru SeisComP. V nadväznosti na predloženie novej verzie môže byť lokátor IDC aktivovaný pomocou interaktívneho nástroja preskúmania „scolv“ v rámci softvéru SeisComP. Začlenenie údajov a produktov IDC do skúšobného procesu spracovania na základe softvéru SeisComP podporuje niekoľko prevodových modulov, čo uľahčuje synchronizáciu informácií o konfigurácii stanice medzi národnými dátovými strediskami a IDC prostredníctvom modulov získavania a načítania údajov alebo prostredníctvom replikácie databázy.
      Hoci nové moduly umožnia národným dátovým strediskám reprodukovať výsledky detektorov IDC pre seizmické a infrazvukové údaje, o spracovaní hydroakustických údajov sa zatiaľ neuvažovalo. Okrem toho sa udalosti, ktoré vznikajú skúšobným procesom automatického spracovania na základe softvéru SeisComP, výrazne líšia od tých, ktoré vznikajú v IDC. Je to dôsledok rozdielov medzi softvérom používaným na vytvorenie udalostí v skúšobných procesoch IDC a SeisComP.
      Ciele
      Cieľom tohto projektu je rozšíriť spôsobilosti softvéru SeisComP a modulov SeisComP, ktoré sa v rámci softvérového balíka NDC-in-a-Box sprístupňujú s cieľom:

                  —

                  začleniť detektor signálu IDC pre hydroakustické údaje do softvérového balíka NDC-in-a-Box vrátane určenia vlastností špecifických pre hydroakustické detekcie. To by umožnilo národným dátovým strediskám zaznamenať signály z hydroakustických staníc IMS, ktoré používajú ten istý softvér, ktorý používa pri spracovaní IDC.

                  —

                  začleniť detektor NET-VISA, ktorý používa IDC, do skúšobného procesu spracovania pomocou softvéru SeisComP a ponúknuť koncovým užívateľom rozhranie, ktorým môžu nastaviť NET-VISA ako predvolený asociátor používaný v softvéri SeisComP. To by národným dátovým strediskám, ktoré spracúvajú údaje IMS pomocou skúšobného procesu automatického spracovania na základe softvéru SeisComP, pomohlo vytvoriť súbor udalostí, ktorý je bližšie k súboru udalostí vytvorenému v rámci IDC.

                  —

                  zlepšiť spôsobilosti integrácie údajov IMS do iného softvéru s otvoreným zdrojovým kódom pre seizmickú analýzu, ako je napríklad SEISAN.

            Očakávané výsledky:
      Všetky očakávané výsledky tohto projektu spočívajú vo vylepšeniach softvérových modulov, ktoré sú súčasťou softvérového balíka NDC-in-a-Box, ako aj nových softvérových modulov, ktoré sa majú sprístupniť v budúcich verziách softvérového balíka NDC-in-a-Box. Tieto nové a vylepšené softvérové moduly sú:

                  —

                  Existujúci modul scdfx NDC-in-a-Box začlenený do softvéru SeisComP vylepšený tak, aby umožňoval spracovanie hydroakustických údajov a uchovávanie všetkých prvkov, ktoré hydroakustické detekcie IDC majú.

                  —

                  Modul IDC HASE pre určenie azimutu a pomalosti prichádzajúcich hydroakustických údajov začlenený do modulu SeisComP.

                  —

                  Asociátor NET-VISA začlenený do softvéru SeisComP ako voliteľný asociátor, ktorý môže byť nastavený tak, aby sa mohol použiť namiesto predvoleného asociátora SeisComP.

                  —

                  SeisComP vylepšený tak, aby mohol uchovávať ďalšie prvky pre hydroakustické detekcie, ako aj pixle a skupiny pixlov pre infrazvukové detekcie.

                  —

                  Exportné moduly SeisComP vylepšené tak, aby detekcie a ich prvky pre hydroakustický a infrazvukový softvér mohli byť vyexportované do databázy s otvoreným zdrojovým kódom.

                  —

                  Súčasný softvér vylepšený tak, aby umožňoval kompletné nastavenie seizmickej stanice IMS a aby sa údaje IMS mohli importovať do softvéru SAEISAN na spracovanie v kombinácii s údajmi, ktoré nie sú z IMS, ale ktoré sú pre NDC zaujímavé.

            Projekt sa bude realizovať v priebehu 12 mesiacov s použitím pružných metód vývoja softvéru, ako sú Scrum alebo Kanban, s možnosťou sprístupnenia nových verzií softvéru a s funkčnosťou zvyšujúcou sa každé 4 týždne.
      Plánuje sa uskutočnenie dvoch seminárov za účasti zástupcov NDC s týmito cieľmi:

                  —

                  Na prvom seminári sa predstaví projekt a zástupcovia NDC budú mať príležitosť predložiť prípady použitia, ktoré sú relevantné pre ich vlastné NDC a pre ktoré by mohlo byť prínosom fungovanie automatického asociátora (NET-VISA) ako súčasť softvéru SeisComP pre vytváranie seizmických, hydroakustických a infrazvukových udalostí. Očakáva sa tiež, že NDC poskytnú IDC skúšobné údaje zo sietí, ktoré ich zaujímajú, na účely testovania.

                  —

                  Druhý seminár by mal slúžiť ako začiatok testovacieho obdobia pre softvér dokončený v priebehu projektu. Tento softvér bude pravdepodobne zahŕňať asociátor NET-VISA začlenený do SeisComP a nástroje pre spracovanie údajov na úrovni pomocných seizmických staníc pre hydroakustické spracovanie začlenené do SeisComP.

            Výsledok
      Posledným cieľom bude vylepšený skúšobný proces automatického spracovania na základe softvéru SeisComP, ktorý sa bude distribuovať do národných dátových stredísk (NDC).
      Hlavný výsledok má poskytnúť NDC dodatočné spôsobilosti na automatické spracovanie údajov IDC, na načítanie zmiešaných údajov z IMS a staníc mimo IMS v softvérovom balíku NDC-in-a-Box a reprodukovať výsledky IDC pri automatickom spracovaní údajov prostredníctvom balíka NDC-in-a-Box.

         Projekt 2: Vývoj spracovania infrazvuku a interaktívny systém

      Všeobecný kontext
      IDC pracuje od roku 2013 na modernizácii automatického systému na spracovanie infrazvukových údajov a na projektoch rozšíreného softvérového balíka NDC-in-a-Box, ktorý bol sprístupnený v roku 2016. Úsilie zamerané na systém spracovania infrazvukových údajov spočívalo vo vývoji systému automatického spracovania pre sústavu staníc a softvéru pre interaktívne vyhodnocovanie údajov. Tieto nástroje boli potom začlenené do softvérového balíka NDC-in-a-Box a do prostredia IDC.
      Počiatočná spätná väzba od NDC je pozitívna, keďže NDC nadobudli spôsobilosti pre infrazvukové technológie. IDC v súčasnosti prijíma žiadosti o školenia o špecializovaných infrazvukových technológiách, ako aj návrhy na zlepšenie a vývoj nástrojov, čo je nad rámec plánovaných činností údržby.
      IDC by tiež chcela pokračovať v úsilí dokončiť systém na spracovanie infrazvukových údajov na podporu svojich potrieb a potrieb IMS a na podporu a riešenie žiadosti NDC o softvér.
      Ciele

                  —

                  podporovať vývoj systému spracovania pre stanice, aby priebežne spĺňali potreby IMS a IDC na údržbu operácií;

                  —

                  podporovať žiadosti NDC o softvér, aktualizáciu softvéru a funkcií pre vykonávanie činností NDC;

                  —

                  pokračovať v zavádzaní najmodernejších funkcií s cieľom lepšie analyzovať infrazvukové signály v záujme zachovania vedeckej dôveryhodnosti infrazvukovej technológie v rámci CTBTO;

                  —

                  pracovať na začlenení modelov šírenia infrazvukových vĺn s vyčíslením neistoty, v kombinácii s atmosférickými špecifikáciami vysokého rozlíšenia počas infrazvukovej asociačnej fázy, vzniku udalostí a hĺbkovej analýzy udalostí v záujme plnenia cieľov strednodobej stratégie.

            Výsledok

                  —

                  pokračovať v budovaní technickej a vedeckej dôveryhodnosti infrazvukového systému IDC a zabezpečiť údržbu IDC a operácií IMS;

                  —

                  naďalej stavať na úsilí vynaloženom na softvérový balík NDC-in-a-Bo, ktoré sa začalo na základe rozhodnutia 2012/699/SZBP a pokračovalo na základe rozhodnutia (SZBP) 2015/1837, tým, že sa NDC umožní spracovanie údajov z IMS, a to na účely monitorovania vykonávania CTBT, ako aj na vnútroštátne účely. Týmto úsilím sa vytvorila silná používateľská základňa NDC a výsledky navrhovaného projektu pomôžu získať dôveru NDC v dôveryhodnosť systému overovania;

                  —

                  spolupracovať s NDC s cieľom vybudovať najmodernejší infrazvukový systém ako súčasť rekonštrukčného úsilia IDC.

            B:   Integrované osvetové činnosti a budovanie kapacít prostredníctvom technickej pomoci, vzdelávania a odbornej prípravy

         Projekt: Spolupráca so signatárskymi aj nesignatárskymi štátmi na podporu CTBT a jej overovacieho režimu prostredníctvom integrovaných osvetových činností a budovania kapacít

      Všeobecný kontext
      Ukázalo sa, že budovanie kapacít má zásadný význam pre posilnenie overovacieho režimu CTBT. Mnohé stanice Medzinárodného monitorovacieho systému CTBT sa nachádzajú alebo sa budú nachádzať na území rozvojových krajín a sú riadené inštitúciami rozvojových krajín. Okrem toho sa mnohé rozvojové krajiny nachádzajú v procese zakladania a zlepšovania svojich národných dátových stredísk (NDC), ktoré by im umožnili plne využívať údaje a produkty pochádzajúce z overovacieho systému. V tejto súvislosti sa vo viac ako 40 NDC vytvorili z finančných prostriedkov Únie systémy budovania kapacít (ďalej len „CBS“ – Capacity Building Systems), ktoré si vyžadujú pravidelnú údržbu a občasnú výmenu.
      Integrovanými osvetovými činnosťami a činnosťami v oblasti budovania kapacít sa poskytuje odborníkom z rozvojových krajín potrebná znalosť súvislostí a odborná príprava, ktoré majú uľahčiť ich účasť na rozhodovacom procese a procesoch vývoja politiky prípravnej komisie pre CTBTO. Táto účasť má zásadný význam pre potvrdenie demokratického a participatívneho charakteru CTBT, ktorá zase slúži ako opatrenie na budovanie dôvery s cieľom získať podporu od nesignatárskych štátov.
      Sekretariát vykonáva aktivity v oblasti odbornej prípravy a vzdelávania zamerané na budovanie a udržiavanie nevyhnutných kapacít pre technické, vedecké, právne a politické aspekty CTBT a jej overovacieho režimu, ktoré sú kľúčovým prvkom integrovaných osvetových činností a budovania kapacít, pričom sa zameriava na štáty, ktoré nepodpísali alebo neratifikovali CTBT. Tieto aktivity v oblasti odbornej prípravy a vzdelávania zahŕňajú celoplošné úsilie a zdroje a tešia sa účasti členov skupiny prominentných osobností a podpore zo strany členov skupiny mladých ľudí CTBTO.
      Ciele
      Ciele prípravnej komisie pre CTBTO v rámci integrovaných osvetových činností a činností zameraných na budovanie kapacít sú:

                  a)

                  prispievať k všeobecnému uplatňovaniu CTBT;

                  b)

                  zlepšiť vyhliadky na nadobudnutie platnosti CTBT; a

                  c)

                  posilniť a zachovať podporu overovacieho režimu CTBT.

            Činnosti zamerané na všeobecné uplatňovanie a nadobudnutie platnosti

                  —

                  vývoj on-line vzdelávacích materiálov a nástrojov;

                  —

                  odborná príprava, vedecké a diplomatické semináre a konferencie;

                  —

                  účasť na významných podujatiach týkajúcich sa otázok nešírenia a odzbrojenia.

            Činnosti na posilnenie a udržanie podpory pre overovací režim CTBT

                  —

                  vývoj softvéru a infraštruktúry;

                  —

                  technické workshopy;

                  —

                  systematická odborná príprava pre rozšírený softvérový balík NDC-in-a-Box (eNIAB);

                  —

                  podpora pre začlenenie spracovania údajov IMS do národných a regionálnych seizmických sietí;

                  —

                  poskytovanie nápravnej technickej pomoci vo forme vybavenia systémov CBS a jeho údržba alebo výmena.

            Výsledok
      Zlepšenie schopností a informovanosti o CTBT a jej overovacom systéme a posilnenie operačných spôsobilostí overovacieho režimu. Štáty, ktoré potrebujú podpísať a/alebo ratifikovať CTBT, vrátane tých, ktoré sú uvedené v prílohe 2 k CTBT, sa oboznámia s výhodami vyplývajúcimi z CTBT a overovacieho režimu.


               28.2.2018

               SK

               Úradný vestník Európskej únie

               C 76/128

         P8_TA(2016)0231
   Žiadosť o zbavenie imunity Gianlucu Buonanna
   Rozhodnutie Európskeho parlamentu z 26. mája 2016 o žiadosti o zbavenie imunity Gianlucu Buonanna (2016/2003(IMM))
   (2018/C 076/19)

      Európsky parlament,

               —

               so zreteľom na žiadosť o povolenie na vyžiadanie údajov od telefonických spoločností v súvislosti s telefonickou prevádzkou čísla, ktoré používa Gianluca Buonanno, ktorú podal 20. novembra 2015 zástupca prokurátora všeobecného súdu mesta Vercelli v Taliansku a ktorá bola prednesená v pléne 14. decembra 2015, v súvislosti s trestným konaním, ktoré začal všeobecný súd vo Vercelli na podnet Gianlucu Buonanna v súvislosti s telefonickými vyhrážkami, ktoré údajne dostal od neznámeho volajúceho na svojom mobilnom telefónnom čísle 14. apríla 2015 (Ref. č. 2890/15 R.G.N.R. mod. 44),

               —

               po vypočutí Gianlucu Buonanna v súlade s článkom 9 ods. 5 rokovacieho poriadku,

               —

               so zreteľom na článok 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o všeobecných a priamych voľbách poslancov Európskeho parlamentu,

               —

               so zreteľom na rozsudky Súdneho dvora Európskej únie z 12. mája 1964, 10. júla 1986, 15. a 21. októbra 2008, 19. marca 2010, 6. septembra 2011 a 17. januára 2013 (1),

               —

               so zreteľom na článok 68 Ústavy Talianskej republiky,

               —

               so zreteľom na článok 4 zákona č. 140 z 20. júna 2003, ktorým sa zakladajú ustanovenia na vykonanie článku 68 ústavy a ktorý sa týka trestného stíhania osôb vo vysokých štátnych funkciách (2),

               —

               so zreteľom na článok 5 ods. 2, článok 6 ods. 1 a článok 9 rokovacieho poriadku,

               —

               so zreteľom na správu Výboru pre právne veci (A8-0180/2016),

               A.

               keďže zástupca prokurátora všeobecného súdu mesta Vercelli v Taliansku podal žiadosť o povolenie na vyžiadanie údajov od telefonických spoločností v súvislosti s telefonickou prevádzkou čísla, ktoré používa poslanec Európskeho parlamentu zvolený za Taliansko, Gianluca Buonanno, v súvislosti s trestným konaním, ktoré začal všeobecný súd vo Vercelli na podnet uvedeného poslanca v súvislosti s telefonickými vyhrážkami, ktoré údajne dostal od neznámeho volajúceho na svoje mobilné telefónne číslo 14. apríla 2015;

               B.

               keďže podľa článku 9 Protokolu č. 7 o výsadách a imunitách Európskej únie požívajú poslanci Európskeho parlamentu na území svojho vlastného štátu imunitu priznanú členom parlamentu daného členského štátu;

               C.

               keďže v článku 68 Ústavy Talianskej republiky sa ustanovuje, že bez súhlasu príslušnej komory parlamentu nesmie byť žiadny poslanec parlamentu podrobený osobnej ani domovej prehliadke, nesmie byť zadržaný ani inak pozbavený osobnej slobody, ani vzatý do väzby, s výnimkou prípadov, keď ide o vykonanie konečného rozsudku súdu alebo keď je poslanec prichytený pri páchaní trestného činu, pre ktorý musí dôjsť k okamžitému zatknutiu. Takýto súhlas je potrebný aj na účely sledovania hovorov alebo komunikácie poslanca alebo na zadržanie jeho korešpondencie;

               D.

               keďže v článku 4 zákona č. 140 z 20. júna 2003, ktorým sa zakladajú ustanovenia na vykonanie článku 68 ústavy a ktorý sa týka trestného stíhania osôb vo vysokých štátnych funkciách, sa okrem iného ustanovuje, že ak je potrebné získať údaje o telefonickej prevádzke poslanca parlamentu, mal by príslušný orgán požiadať o súhlas tú komoru parlamentu, ktorej je daná osoba členom;

               E.

               keďže žiadosť o zbavenie imunity Gianlucu Buonanna sa týka prístupu vyšetrovacích orgánov k záznamom telefonátov z mobilného telefónneho čísla poslanca zo dňa, počas ktorého, podľa tvrdenia poslanca, dostal výhražné telefonáty;

               F.

               keďže zástupca prokurátora všeobecného súdu mesta Vercelli v žiadosti o zbavenie imunity pripúšťa, že nie je jasné, či sa majú parlamentné výsady uplatňovať aj v prípadoch, keď je poslanec údajnou obeťou trestného činu; keďže však zástupca prokurátora dospel k záveru, že najlepší výklad vnútroštátnej legislatívy je, že výsady by sa mali vzťahovať na poslancov parlamentu bez ohľadu na ich postavenie v konaní; keďže však nepredložil žiadny prípad vnútroštátnej judikatúry na podporu svojho záveru;

               G.

               keďže nie je úlohou Európskeho parlamentu vykladať vnútroštátne predpisy o výsadách a imunitách poslancov parlamentu; keďže sa však zdá vhodné pripomenúť, že cieľom článku 9 Protokolu č. 7 o výsadách a imunitách Európskej únie je predovšetkým zabezpečiť nezávislosť poslancov tým, že sa zabráni akémukoľvek nátlaku vo forme hrozby zadržania alebo súdneho konania voči nim počas zasadaní Európskeho parlamentu; keďže v tomto prípade sa javí ako nesporné, že na dotknutého poslanca nebol vyvíjaný takýto nátlak, pretože trestné konanie sa týka údajných hrozieb, ktoré oznámil samotný poslanec ako obeť telefonických vyhrážok;

               H.

               keďže vzhľadom na uvedené skutočnosti sa zdá, že nebolo potrebné, aby zástupca prokurátora všeobecného súdu mesta Vercelli žiadal súhlas Európskeho parlamentu na účely získania údajov týkajúcich sa telefonickej prevádzky Gianluca Buonanna zo dňa 14. apríla 2015;

               I.

               keďže bez ohľadu na uvedené skutočnosti sa zdá vhodné v záujme právnej istoty žiadosti zástupcu prokurátora všeobecného súdu mesta Vercelli ad cautelam vyhovieť;

               1.

               rozhodol zbaviť Gianlucu Buonanna imunity;

               2.

               poveruje svojho predsedu, aby ihneď postúpil toto rozhodnutie a správu gestorského výboru zástupcovi prokurátora všeobecného súdu mesta Vercelli v Taliansku a Gianlucovi Buonannovi.

      (1)  Rozsudok Súdneho dvora z 12. mája 1964, Wagner/Fohrmann a Krier, C-101/63, ECLI:EÚ:C:1964:28; rozsudok Súdneho dvora z 10. júla 1986, Wybot/Faure a iní, C-149/85, ECLI:EÚ:C:1986:310; rozsudok Všeobecného súdu z 15. októbra 2008, Mote/Parlament, T-345/05, ECLI:EÚ:T:2008:440; rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EÚ:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EÚ:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EÚ:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EÚ:T:2013:23.

      (2)  Legge n. 140, disposizioni per l’attuazione dell’articolo 68 della Costituzione nonché in materia di processi penali nei confronti delle alte cariche dello Stato, z 20. júna 2003 (GURI č. 142 z 21. júna 2003).